Levítico 9 QA97 - Quimsakallko uru sarakatarusti, - Bible Search\nAaronajj sacerdocio lurañanacapwa kallti\n1Quimsakallko uru sarakatarusti, Moisesajj Aaronampiru, wawanacapampiru, uqhamarac take jilïri jakenacampiruw jawsäna, 2ucat Aaronarojj saraquïna: “Jichhajj mä orko vaca kallu irpjjarum, uqhamaraqui mä orko ovejampi, ucanacasti jan cuna camacht'ata c'umara uywanacäñapawa, ucanacsti k'ala naqhantayatäñataqui sacrificiot Tatitur loktaraquim. 3Israelitanacarusti saraquim, jupanacajj mä cabrito churapjjaracpan jucha luräwita sacrificio loktañataqui, uqhamaraqui mä orko vacampi, mä ovejampi, ucanacasti mä maranïñapaquiwa, jan cuna camacht'ata c'umara uywanacaraqui, naqhantayat ofrenda loktatäñapataqui, 4uqhamaraqui mä orko vacampi, mä orko ovejampi Tatitun nayrakatapanjja qharinucuspan, sumancthapiñataqui sacrificiot loktata. Ucjjarusti granonacat waquichata ofrenda apanipjjaracpan, aceitempi chaptata, jichhürusti Tatituw jumanacaru uñstapjjätam uca laycu” sasa.\n5Israelitanacasti, cuntejj Moisesajj siscatayna uqhamarjamaw Tatitumpi Jiquisiñ Carpäquis uca nayräjjaru apapjjäna, ucatsti take jakenacaw ucancapjjäna, jac'achasipjjaraquïna, ucanwa Tatitun nayrakatapan sayt'ata jicjjatasipjjaraquïna. 6Ucat Moisesajj saraqui: “Tatituw acjja arsuwayi, jichhajj phokhapjjam, ucatsti Tatituw jumanacarojj jach'a khanapampi uñstapjjätam” sasa.\n7Moisesasti Aaronarojj saraquïnwa: “Altarar jac'achasinim, ucatsti cuntejj juchamata, sacrificio take nact'ayasin loktcäta uca loktaraquim, uqhamat juma pachpataqui juchat pampachatäña jicjjatañamataqui, ucatsti take jakenacan ofrendanacapsti loktaraquim juchanacat pampachatäña catokañataqui, cunjämtejj Tatitojj sisctam uqhamarjama” sasa.\n8Aaronasti altararu jac'achasisinjja, cuna orko vaca kalltejj juchapata loktañataqui irpancänjja ucwa qharinucuraqui. 9Ucjjarusti wawanacapajj wila apcatapjjaraquïna, Aaronasti uca wilampi luc'ananacapa juricht'asajja altaran wajjranacaparuw jawsuraquïna, ucata uca wila jilt'sti altar cayuruw warnokjjaraquïna. 10Ucjjarusti janc'aquiw altarjjaru nact'ayjjaraquïna take liq'inaca, maymurunaca, uqhamarac cawquïri uywatejj juchata sacrificio loktatäcän uca uywan liq'ipsa, cunjämtejj Tatitojj Moisesar siscatayna uqhamarjama phokhasa. 11Ucampisa aychampi, lip'ichimpjja campamentot ankäjjaruwa naqhantayanjjaraquïna.\n12Aaronasti, cawquïri uywatejj takpacha naqhantayatäñataqui loktañataquïcäna uca uywa qharinucuraquïna, wawanacapasti wila apcatapjjaraquïna, uca wilampisti Aaronajj altararuwa patjjata, uqhamarac thiyanacata waraquiparaquïna. 13Ucjjarusti p'ekjja apjjaraquïnwa, uqhamarac uca loktata uywa qharinokatäcäna ucanacamppacha apapjjaraquïna, Aaronasti take ucanacjja altarjjaruw naqhantayjjaraquïna; 14ucjjarusti janc'aquiw jiphillanacampi, uqhamarac chhuchhullinacampi jarekjjaraquïna, ucsti altarjjaruw nact'ayjjaraquïna cunjämtejj maypacha uywa naqhantaycänjja uqhama.\n15Aaronasti Israelitanacataquejj mä ofrenda loktaraquïna. Cuna cabritotejj marcan jucha luratapata loktatäcäna uca catusin qharinucuraquïna, ucat sacrificio loktaraquïna, cunjämtejj nayrakatajj mä ofrenda loktcänjja uqhama. 16Uca uywa sacrificiot loktasasti, naqhantayaraquïnwa cunjämarutejj satäcänjja uqhamaruw loktaraquïna. 17Ucat granonacat waquichata ofrenda loktaraquïna, uca loktäwita mä jach'i jach'tasinsti altarjjaruw nact'ayaraquïna, cuna sacrificionacatejj alwajj nact'ayatäcän take ucanacat sipana.\n18Uqhamaraquiw Aaronajj qharinucuraquïna, cawquïri orko vacampi, orko ovejamptejj israelitanacajj irpanipcatayna sumancthapiñataqui sacrificiot loktañataqui ucanaca. Wawanacapaw uca wiljja catuyapjjaraquïna, ucat Aaronajj uca wiljja altar patjjaru, uqhamarac take toketa altararojj waraquiparaquïna. 19Uca quipcaraquiw wawanacapajj uca orko vacana uqhamaraqui uca orko ovejampina liq'inacapa, wich'inqha liq'inaca, jiphilla liq'inaca, maymurunaca, uqhamarac q'iwchjjancqui uca liq'inaca catuyjjapjjaraquïna, 20ucatsti uca liq'inacjja pechonacampi chica apnokjjapjjaraquïna. Ucatwa Aaronajj uca liq'inacjja altarjjaru nact'ayjjaraquïna, 21ucampisa pechonacampi, cupi lanqhu charanacampjja, aleka uñstayäwiqui luräna, cunjämatejj Tatitojj Moisesar siscatayna uqhamarjama.\n22Aaronasti israelitanacjjaru amparapa lokjjatasaraquiw bendiciraquïna, jucha luratata, sacrificio loktatjjarusti, naqhantayatäñataqui loktäwi, uqhamaraqui sumancthapiñataqui loktäwinac churasinjja, jupajj altaratjja sarawayjjaraquïnwa. 23Ucatwa Moisesampi, Aaronampejj Tatitumpi Jiquisiña Carpäquisa ucaruw mantapjjäna, ucat mistunjjasinsti Israelitanacaruw bendicipjjaraquïna. Ucatwa Tatitojj take jakenacaru uñstaraquïna jach'a c'ajquiri khanapampi; 24Tatitun nayrakatapatsti ninaw mistuniraquïna, cawquïri uywatejj naqhantayatäñapäcäna, uqhamarac cuna liq'itejj altarjjan apnokatäcän take ucanacwa naqhantaraquïna.\nTake ucanaca uñjasinsti, israelitanacajj takpachaniw cusisiñat wali arnakasipjjaraquïna, ucatsti paranacapampi oraker puriñcamaw alt'apjjaraquïna.


Eclesiastés 5 - Holy Bible [Aymara Bible 1997] - (Ecl 5)\nCunapachatï Diosan temploparu saräta ucqhajja, sarnakañanjja sum amuyasim, juc'amp jac'achasim ist'añataqui, pisi amuyt'an jakenacjama mäqui jan arscamti sacrificio churañataqui, jupanacasti janiw amuyasipquiti jan wali luratanacapsa.\nLacamampejj jan mäqui arsumti, janirac lup'imsa Diosatac mä cuna lurañataquisa, Diosajj alajjpachanquiwa, jumasti aca orakenctawa. Ucatwa juc'aqui parlañamajj waquisi.\nWalja lup'iñansti iquiquiw purisjje, uqhamarac walja parlañanjja lokhe arunacaquiw tucjje.\nCunapachatï cun lurañataquis Diosar arsüta ucajja, janc'aquiw phokhäta, jupataquejj janiw chuymar purt'cayäquiti pisi amuyt'aninacajja. Phokham cuntï lurañatac arscta ucjja,\nucampis asquiwa jan cuna arsuñasa, phokhäwa sas jan phokhañajja.\nJan munamti lacama jumar juch lurayañapjja, ucatsti Diosan qhitanitaparu jan sañamataqui: “Pantjastwa” sasa. ¿Cunatsa Diosarojj parlatamampisa colerayäta, lurctas ucanacsa tucjayaraquïtajja?\nMä marcantï uñjsta pobreru t'akhesiyiri, uqhamarac cheka asqui lurañaru mayjt'ayirsa, jan muspharamti ucatjja, jilïrjjarusti imt'asquiwa mayni juc'amp jupat jilïri, ucatsti uca paninjjarusti mayni jupanacat juc'ampi jilïriraquiw imt'ascaraqui.\n¡Ucanacarupï marcajj nayrakataruw sarti sapjjejja, cunatejj achqui ucajj takenitaquejj ucatarac reyis mank'araqui!\nUcampis juc'ampi kamirïñanjja, juc'ampiraquiw mank'erinacajj uñsti. Utjirinejja, ¿cuna asquiraqui apsusti nayra mayampi uñjasasti?\nQhititejj irnakqui, juc'sa waljsa mank'chi ucajja, sumaw ict'asi; ucampis kamirirojja janiw iquiyquiti kamir yänacapajja.\nAca orakenjja chekpachansa uñjtwa wali llaquiscaya, kamirejj yänacapjja jupan jan walt'añapataquiquiw imasi;\nmä jan wali alaquip lurirejja tucjaspawa uca kamir yänacapjja, ucatsti mä wawanïchini ucasa, janiw jupar cuna jaytañas utjcjjaniti.\nCunjämatï aca oraker jutcäna uqhamaquiraquiw sarjjani: K'alalaquiw naci, irnakatapatsti janiw cunsa apascaniti.\nUcasti wali llaquiscayawa, cunjämatejj aca orakeru jutcäna, uqhamaquiraquiw sarjjani. Ucatjja, ¿cuna ascsa apsuwayi uca take inamaya irnakatapatjja?\nUcjjarusti, take jacañapanjja ch'amacanwa sarnakawayi, jan walt'añana, t'akhesiñana, llaquisiñana.\nNayajj mä suma ascwa jicjjatta, ucasti mank'aña, umaña, uqhamarac take irnakatampi cusisiña, aca oraken mä juc'a jacaña Diosajj churistu ucana, ucaraquiw jiwasar wact'araquistu.\nJacañapatsti janiw llaquiscaniti, Diosaw cusisiñampi chuymapar phokt'i uca laycu.


Nepal markanx alinakamp uywanakampix pacha mayjt’äw uñanchayapxi · Global Voices Aymarata\nJaqukipäw uñt'ayata/apkatata 21 Chinuqa phaxsi 2016 22:43 GMT\nAka blog ullart'apxañäni Malagasy, বাংলা, Ελληνικά, Deutsch, Français, Español, 繁體中文, 简体中文, Italiano, English\n195 markanakaw 21ni jach’a Conferencia de las Partes (COP) qhip qhipa amtäwir puritapat uraqpachaw wali chuyma ch’allxtata. Markanakax janiw jan wali jiq’inakax anchaxanit sasaw sapxarakina, aka amtäwix jan junt’ux pä grados centígrado-nakat juk’ampiñpakiti preindustriales-tuqitxa, kunatix juk’ampinixa amuykipirinakaxa wali jan walt’äwinakaw utjasp sapxarakiwa.\nJan sum suma qamañankir markanak ukhamarak Nepal markarus yanapt’añankiw amtäwixa, kunjamatix Nepal markax wali uraq junt’utäwir yanapt’iwayi, ukampirus jichhax aka markanakax pacha mayjt’äwinakampiw taripayatapxi.\nMustang, Himalaya-tuqin wali uñt’at manzana-nakapatxa, qhipa suxta maranakax Lete ukhamarak Kunzo yapunakanx janiw manzana alx uñjkapxiti. Yatirinakax pacha mayjt’äwiw sapxarakiwa.\nNayra taypi sata phaxsinxa, Nepal markana, aynach pampan jakir siwiq’aranakax Myagdi qulluwjanakanw uñjatapjanxa Myagdi qulluwjanakanw uñjatapjanxa. Ornitólogo-nakaxa, aka jamach’inakax aka qulluwjanakar sarapxarakispanw pampanak wali junt’utatapata, juya pacha thaqasa sapxarakiwa.\nRododendros alix ukhamarakiw 2015 maran nayrt’tat panqarxi, kunatix panqarxiw chinuqa taypi phaxsina kunapachati anata taypi phaxsinw panqarakiri, Gorkhapatra yatiyir tamax yatiyaraki.\nNepal panqaras mayt’aw uñanchayiwa, kunatix anat phaxsiw alsuski, nayra maranakax achuqamp qasiwi phaxsinakaw alsurakirina.\nJan arsuskas Himalayas-tuqin rododendros ancha nayra panqaräwix pacha mayjt’äwimpiw chinthapita.\nFondo Mundial para la Naturaleza (WWF) Apolo Apolo pica-nakamp pilpintunakamp Himalayas patxanakarux amuyataw pacha mayjt’äwimpi, ukax wal yatintanakar mulljayaraki.\nLangtang-tuqin Nepal markanxa, Apolo pilpintunakax apolo pilpintunakax, mä 3000 metros lamar qutat sipanx patxaruw jakapjanxa, jichhax 500 metros juk’amp patxaruw jakjapxaraki, ukatxa, pica-nakax 100 metros juk’amp patxarutakiw jakjapxi\nAka uñjkay pacha mayjt’äwix canario-nakjamas mä k’illim minankasp ukhamawa, ukampirus Nepal marka apnaqirinakaxa, India marka jark’aw laykux ch’umit t’ula apsun ukat jaqinakar churaraki, uk uñjasax ambientalista-nakax wali phiñasipxaraki.


Santa Cruz alcaldíanx 30% irnaqiriw COVID-19 usump usuntat jikxatasipxi\nAngélica Sosa, Santa Cruz jach'a marka irpiri (Jamuqa: BTV)\nSanta Cruz alcaldíanx 30% irnaqiriw COVID-19 usump usuntat jixkatasipxi, ukhamw wasürux mama Angélica Sosax arsuwiyi, jupaw uka jach’a marka irpiriraki. Mayni irnaqirix Rossy Valencia satawa, jupatakix wila umaw qullasiñapatak munasi sasins arsuwiyarakiwa.\n“Alcaldíanx 30% (irnaqiriw) COVID usump usuntat utjapxitu; uñjirinaka, laphinak apnaqas irnaqirinaka, qhathunakar saririnaka, irpirinaka. Ukhamax, COVID usux taqi chiqankiwa. Markachirinakaruw amuyump sarnaqapxañapatak mayamp iwxt’añ muntha” sasaw mama Sosax arsuwiyi.\nIrnaqaskañajatakikix nayan jan usuntañajaw walïspa, yatitäk ukhamw COVID-19 usur kutkatañatak irnaqaskañaki, mama “Rossy Valenciatakix wila umaw munasi. Jupanakax nänakamp chikaw irnaqaskäna, jichhax COVID usump usuntatawa. Walja jaqiw COVID usump usuntat utjapxitu. Nayax tatitut mayisiskaktwa, jan uka usump piykatayasiñatakiw mayisisktha” sasaw mama Sosax sawiyi.\nMarkasanx, Santa Cruz uraqinw COVID-19 usump usuntanakax juk’amp utji, 8.811 usutaw utji, ukhamw wasürkamax yatiyawiyapxi, 70% usutaw Santa Cruz jach’a markanx jikxatasi./RAR


Bible in one year - Aymara Bible 1997 - December 12\nBookNum: 29 Chapter: 3 VerseStart: 21 VerseShouldHave: 20\n1. Aca arunacwa Tatitojj Petuel jaken Joel yokaparojj säna:\n2. “Sum ist'apjjam aca arunaca, jilïri jakenaca, uqhamarac jumanacasa, aca marcan utjir jakenaca. ¿Jumanacajj uñjapjjëritati cuntejj jichhajj uñjapcta ucjja? ¿Take acanacajj janit awquinacaman urunacapanjja uñjasirïcänjja?\n3. Wawanacamar jichhajj acanacjja yatiyapjjam, wawanacamas uqhamarac wawanacaparojj yatiyapjjpan, jupanacasti wawanacaparuraqui.\n4. Takwa t'ijut'ijunacajj mank'suwayapjje, cuntejj mayninacajj jilt'ayapcän ucsa yakhanacaw jutasin k'al mank'suwayapjje.\n5. “¡Jumanacasti, umatanaca sartapjjam! ¡Vino umirinaca, jichhajj jachapjjam, jichhajj jumanacataquejj janiw uvas achcjjaniti!\n6. T'ijut'ijunacasti mä walja ch'aman ejercitor uñtataw wali ari lacanacani leonanacar uñtata marcajjaru t'unjañataqui muyunti.\n7. Uva yapunacsti k'alwa tucjawayapjje, uqhamarac higo yapunacsa; k'alpun sillp'suwayapjje jank'o k'ara lawa tucuyañcama.\n8. Cunjämatejj mä casarasir tawakojj lutt'asisina jachi parlatapan jiwatapatjja,\n9. uqhamaraquiw sacerdotenacajj jachapjje templonjja jan vinos ni trigos Tatitur loktañataqui utjatap laycu.\n10. Yapunacajj llaccaña tucjatawa, orakejj lutt'ataraquiwa. Trigos janiraquiw utjcjjeti, uva yapunacas k'ala wañsutaraquiwa, olivo kokanacasti k'ala ancuntataraquiwa.\n11. Jumanacasti yapuchirinaca, uqhamarac uva yapu uñjirinaca, jichhajj llaquisiñata jachapjjam, yapunacaman tucusitapata, trigosa, cebadasa jan achcjjatapata.\n12. Uva yapunacajj k'alaw wañsuwayjje, higo yapunacas tucusiwayjjaraquiwa. Granado kokanacasa, palmeranacasa, mansanonacasa, uqhamarac take kokanacasa k'alaw wañsuwayjje. ¡Uqhamaraquiw take jakenacana cusisiñapas chhaktawayjje!\n13. Jumanacasti sacerdotenaca, Diosan altarapan irnakerinaca, chhanqha isinacampi isthapisipjjam, llaquisiñatsa jachapjjaraquim, Diosan templopana jan trigosa, ni vinosa ofrenda churañataqui utjatap laycu.\n14. “Marcarusti tantacht'apjjam ucatsti ayunapjjaraquim; jilïri jakenacarusti, uqhamarac aca marcan jaquir take jakenacarusa Tatit Diosapan templopar tantacht'apjjam, ucatsti Tatitut mayisipjjaraquim.\n15. ¡Ay cunaquïcani, Tatitun urupajj jac'achasinjjewa! ¡Ajjsarcañ uruwa, take ch'amani Diosasti t'unjatäñaswa apaniraqui!\n16. Jiwasan uñjcatawa mank'añjja apakapjjestu, Diosasan templopansti cusisiñajj tucusjjaraquiwa.\n17. Jathasti pachpa sucanacwa jiwsuwayjje, trigosti chhaktjjaraquiwa, trigo imañ pirwanacasti tucjataraquiwa.\n18. ¡Uywanacas wararipjjewa! Vacanacasti inamayaquiraquiw pastsa thakasipqui, ovejanacas tampacha tampacharaquiw jiwarasqui.\n19. “¡Jumaruw art'asinsma Tatay, wasaranquir pastonacsa, pampanquir kokanacsa ninaw k'al naqhantawayjje!\n20. Pampanquir animalanacas jumaruw art'asinipjjtam, jawiranacan umanacas wañsjjatap laycu, ninasti pastonacjja k'alwa nacsuwayjjaraqui.\n1. “Sión kollunsti trompet phust'apjjam; Tatitun kollan kollupansti toct'asin jawsthapipjjam jakenacarojja. Take jumanacasti Judá marcan utjirinaca qhathatipjjam, Tatitun urupajj jac'ancjjatap laycu;\n2. ch'amaca lajja uruwa, kenaya ch'amaca ururaquiwa. “Mä wali ch'amani walja ejercitow kollunacan aywti willjta khanar uñtata. Janipuniw cunapachas ucajj uñjasirïcänti, ni jichhas uñjascaniti, cunatejj jichhajj uñstqui ucajja.\n3. Take cun tucuntir ninjamawa, janïr purincasasa, uqhamarac khepatsa naqhantascaquiwa. Aca orakejj, janïra jupanacajj purincän ucqhajja mä paraisjamänwa, sarjjapjjatapatsti ch'usa wasaraquëjjewa. ¡Janiraquiw cunas khespquiti!\n4. Caballonacar uñtatäpjjaraquiwa, caballot jalir jakenacjamaraquiw jalapjje,\n5. kollunacan jalnakatapaw ist'asi guerrar sarir carronacjamawa, waña laphinacajj ninan naqhantatajj t'akarejja uqhamäpjjaraquiwa. Mä ch'amani ejercitjamäpjjewa nuwt'asiñataqui formt'asitäpcaspas uqhama.\n6. Jakenacasti ucanacar uñjasajj qhathatipjjewa, ajanunacapas k'elluw tucuwayjje.\n7. Guerrana jan ajjsariri jakenacjamawa jalapjje, perkanacsa thokhoquipapjjaraqui, nayrakataruw sarantapjje, jan maynis thac pantjasa.\n8. Janiraquiw jupanaccamajj tacjjatasipquiti, sapa maynis thaquip sarascaraqui, flechanac taypsa sarantasipcaquiwa formt'atpacha, jan t'unjtasaraqui.\n9. Marcarus nuwantapjjaraquiwa, perka patanac jalanakapjje, uta patanacaruw mistupjje, lunthatanacjamaraquiw ventananacat warcoktawayapjje.\n10. Aca orakesti jupanac uñjasajj qhathatiraquiwa, alajjpachas ajjsarañatsa qhathatiraquiwa, intis, phajjsis ch'amact'iwa, warawaranacas janiraquiw sum c'ajcjjeti.\n11. Tatitusti, ejercitop nayrakatanjja jach'a arupwa ist'asiyaraqui. Ejercitopasti waljaniwa, jan jact'cayaraquiwa jupan arsutap phokherinacajja. ¡Cunja jach'asa, ajjsarcañaraquis Tatitun urupajja! Janiw qhitis jupa nayrakatanjja sayt'ascaspati.\n12. “Ucampis jichhajja, Tatitojj siwa: Take chuymampi nayan ucar cuttanjjapjjam. ¡Ayunapjjam, arnakasipjjam, jachapjjaraquim! sasa.\n13. ¡Jumanacasti Tatitu Diosamar cuttjjapjjam, isinacama ch'iyanokcamayjja, chuymanacamaya ch'iyanokapjjamjja! Tatitojj munasiriwa, qhuyapayasiriraquiwa, paciencia chuymaniwa, munasiñapas jach'araquiwa; cuna mutuyäwetejj utjqui ucsa, jiwasatjja jayar apanucjjañataquisa.\n14. Inas amtasjjaracchini jumanacar jan mutuyaña, ucatsipana bendicionanac apayanipjjchïtam, trigo uqhamarac vino Tatit Diosar ofrendanaca churañataqui.\n15. ¡Sión kollunsti trompeta phust'apjjam! Marcarusti tantacht'apjjam ucatsti ayunapjjaraquim;\n16. Diosan marcaparusti tantacht'apjjam, ucatsti k'omachapjjaraquim; tantacht'apjjam chuyman jakenacaru, wawanacaru, ñuñusquiri wawanacamppacharu. Jichha casarasirinacasa mistunipjjpan casarasïwi utanacapatjja.\n17. Sacerdotenacasti jachapjjpan, Tatitur sirvirinacasa Tatitun altarap nayräjjansti sapjjaracpan: “Dios Tata, marcamarojj perdonam; janirac munamti marcamatjja qhitin larusiñapsa, uqhamaraqui jan munamti yakha nacionanacan marcamar apnakañapsa, Diosar jan uñt'ir jakenacana jan sasipcañapataqui: ‘¿Cawquincarac Diosapasti?’ ” sasa.\n18. Ucatsti Tatitojj marcaparojj munasiñapwa uñacht'ayi; marcapat qhuyapt'ayasisasti saraquiwa:\n19. “Jichhajj jumanacarojj apayanipjjämawa trigo, vino, uqhamarac aceite, take ucanaca sist'asipjjañamcama, janiraquiw wasitat muncäti Diosar jan uñt'ir jakenacajj jumanacat larusipjjañapa.\n20. Amsta toketa jutir t'ijut'ijunacsa jumanacatjja jayaruw apanucuraquï, wasararuraquiw apanucü. Nayrakata saririnacapsti Mar Muerto kotan jiwarayaraquï, khepa saririnacsti Mediterráneo jach'a kotan jiwarayaraquï, janchinacapasti ñusantaniwa, ucatsti wal k'aphipjjaraquini. ¡Jach'a luräwinacwa luräjja!”\n21. “Walpun cusisim orake, janirac ajjsaramti, Tatitusti jach'a luräwinacwa lurani uca laycu.\n22. Pampanquir animalanaca, jan ajjsarapjjamti, pastonacasti ch'ojjñatatjjaraquiniwa, kokanacasti achjjaraquiniwa, higosa, uvasa jilarquiriraquiw utjani.\n23. ¡Sionan utjir jakenaca, cusisipjjam jumanacajja, cusisipjjam Tatitu Diosamana! Jupaw jalljja horasaparu apayanipjjtam, nayra jallu, uqhamarac khepa jallsa, cunjämtejj nayran apayancän uqhama.\n24. Trigojj walpun achuntani, aceitesa, vinosa jilarquiriraquiw utjani.\n25. “T'ijut'ijunac jumanac contra qhitancta ejercitor uñtata jumanacar tucjañataqui uca maranacatjja, nayaw cuttayjjapjjäma.\n26. Jumanacasti sist'asiñcamaw mank'apjjäta, ucatsti Tatitu Diosamaruraquiw yupaychapjjäta, nayasti jumanacataquejj jach'a muspharcañanacwa lurtjja. Marcajjasti janipuniw mayampisa p'enkachat uñjascjjaniti,\n27. jumanacasti, israelit jakenaca, ucqhaw yatipjjäta, naya Tatitojj jumanacampïscatajja, nayaquiraquïtwa Diosamajja, janiraquiw yakhajj utjquiti. ¡Marcajjasti janipuniw mayampisa p'enkachat uñjascjjaniti!\n28. “Take acanaca khepatsti, nayajj take jakenacjjaruwa ajayojj qhitanï; yokanacamasa, phuchanacamasa nayjjatwa parlapjjani, chuymani jakenacasti samcanacwa samcapjjani, waynanacasti unañchäwinacwa uñjapjjaraquini.\n29. Uqhamaraquiw qhaya urunjja sirvirinacamjjarusa, ajayojjwa qhitaniraquëjja;\n30. alajjpachanacansti jach'a muspharcañanacwa uñacht'ayaraquëjja, orakensti wila, nina, uqhamarac jewk'e kenayanac uñacht'ayaraquï.\n31. Intejj ch'amact'aniwa, phajjsis wilaw tucuraquini, janïra Tatitun urupajj purincan ucqhajja, uca urusti jach'a urüniwa, ajjsarcañaraqui.\n32. Ucampis take qhitinacatï Tatitun sutipar art'ascani ucanacajja, jiwañatjja khespipjjaniwa, Sión kollunwa, uqhamaraqui Jerusalenanwa khespiyasiñajj utjani, cunjämtejj Tatitojj arscatayna uqhama. ‘Cawquïrinacarutejj jupajj ajllcatayna ucanacajj jacasipcaniwa’ ”\n1. Tatitojj siwa: “Cunapachatejj uca urojj purincani ucqhajja Judämpiru, Jerusalén marcampirojj cuttayanjjäwa.\n2. Take marcanacaruw tantacht'äjja, ucatsti Josafat valleruraquiw apäjja, ucanwa jupanacarojj uñt'asiyäjja take cuntejj Israel marcajjampejj lurapqui take ucanacatjja. Israelitanacarusti jupanacajj take tokeruwa ananucupjjejja, orakejjsti jaljasipjjaraquiwa.\n3. Sorteasisinwa marcajj-jja jaljasipjjänjja, imill wawarusa, yokall wawarusa aljasipjjaraquïnwa, ucatsti uca kollkjja machañanacana, uqhamaraqui jan wali warminacampi sarnakañanacan tucjapjje.\n4. “Tiro, Sidón, uqhamaraqui Filisteo marcanaca, ¿cuns nayampejj lurañ munapjjta? ¿Phoksusiñti munapjjesta? ¿Cuna mancha cobrasiñ munapjjtajja? ¡Janc'aquiw cunatejj waquisqui uc churapjjäma!\n5. Jumanacajj kollkejjsa, korejjsa lunthatawayapjjestawa, suma imasitanacajjsti jumanacan templomaruraquiw apasjjapjjtajja.\n6. Judá marcanquir jakenacarojja, uqhamaraqui Jerusalenanquirirusa jayaruw apapjjtajja, esclavotracwa griego jakenacaru aljapjjtajja.\n7. Ucampisa, nayaw jichhajj jupanacarojj cawqhantejj aljantatäpqui ucqhat khespiyanëjja, ucatsti jumanacarojj uca pachpracwa t'akhesiyapjjämajja.\n8. Yokall wawanacamsa, imill wawanacamsa judionacaruw aljaraquëjja, jupanacajj sabeo sata jakenacaruraquiw aljapjjani, uca jakenacasti wali jayanquirinacawa. Naya Dios Tatituw ucjja arsta.”\n9. “Marcanacarusti acanac yatiyapjjam: ¡Mä kollan guerran nuwasipjjam! ¡Jan ajjsariri jakenacarusti jawsapjjam! ¡Guerran nuwasir jakenacasti jutapjjpan, ucatsti nuwasiri sarantapjjpan!\n10. Azadonanacapatsti espadanac lurasipjjpan, hocenacapatsti lansanacraqui, pisi ch'ama jakesti saracpan: ‘Nayajj ch'amanïtwa’ sasa.\n11. Take jumanacasti, jac'anquir marcanaca, ¡janc'ac jutapjjam, tantacht'asipjjaraquim! ¡Mä suma jakesa jichhajj nuwasiri tucpan!\n12. Take marcanaca, waquichasipjjam ucatsti Josafat vallercam sarapjjam, ucanwa Tatitojj uñjani take jac'a marcanacaru.\n13. Jupanacasti wali khorunacäpjjewa, k'ellurat trigor uñtat yawthapipjjam, cosech apthapiñasti horasäjjaraquiwa; uvarjam ch'irwsupjjam, vino lurañataquisti waliquëjjaraquiwa.\n14. Walja jakenacaw Decisión sat vallenjja tantacht'ata, Tatitun urupasti jac'ancaraquiwa,\n15. intis, phajjsis ch'amact'iwa, uqhamarac warawaranacas janiw c'ajcjjeti.\n16. Cunapachatejj Tatitojj jach'a arupa Sión kolluna, uqhamarac Jerusalenan ist'asiyi ucqhajja, alajjpachas, acapachas qhathatiwa. Ucampis Tatitojj israelitanacan arjjatiripawa, jupanacajj marcapäpjjatap laycu.\n17. “Jumanacajj yatipjjätawa, naya Tatitu Diosamajja Sión kollan kollojjanwa jacasctjja. Jerusalenasti mä kollana marcäniwa; jaya jakenacasti janipuniw jichhajj juc'ampi apnakcjjaniti.\n18. Uca urusti vinosa, lechesa umjamaw jach'a kollunacansa, jisc'a kollunacansa jalani, Judá jawiranacansti waliw umajj jalaraquini. Templojjatsti mä uma jalsuw misturaquini, uca umasti Sitim vallracwa karparaquini.\n19. Egiptojj k'alaw tucusini, Edom orakesti wasarar tucuyataraquïniwa, Judá marcan utjasir jakenacar nuwapjjatap laycu, uqhamarac marcapansa jan juchan jaker jiwayapjjatapata.\n20. [20-21] Nayaw jiwayatanacapjja phoksuscäjja, juchanirojj janiw perdoncaraquïti; ucampis Judá orakempi, Jerusalén marcampisti jakenïscapuniniwa, ucatsti naya Tatitojj Sión kollunwa jacaraquëjja.”\n21. Nayasti Tatiturojj sistwa: “Jumaw Diosajjätajja, Tatay, jach'at mayisitajjarojj ist'aquimaya;\n6. Tatay, take ch'aman khespiyirejjay, jumaw nuwasïwin p'ekejjar imasctajja.”\n7. [8-9] Tatay, janiquiy ñankha luririn munataparojj jaysamti, janiquiy amtäwinacapan sum sarantañap munamti. Janiquiy nayar uñisirinacajj p'ekenacap waytapjjpati; ñankhachatanacapajj jupanacar wact'pan.\n9. Nina sanc'a q'illiminac jupanacjjarojj jallpan, p'iyanacar wiñayatac jalantapjjpan.\n10. Lacarar jakejj oraken jan acht'pati, khoru jakerusti chijejj arctpan.\n11. Llaquit jaker Tatitun chekapar uñjatap yatta, t'akhesiyat jaker arjjatatap yatiracta.\n12. Asqui jakenacajj sutim jach'ar aptapjjani, chekap jaquir jakenacasti nayrakataman jacapjjani.\n13. Lunthataru yanapirejj jupa pachpaw uñisisi; lunthatjjat khanañchirinaca ist'casinsa jupajj janiw arsquiti.\n24. “Éfeso iglesiancquis uca angelar kellkasin apayam: ‘Aqham siw qhititejj cupi amparaparu pakallko warawaranïqui, uqhamarac pakallko kori candelabronac taypin sarnakquis ucajja:\n1. Nayajj take luratanacamjja yattwa. Ch'ama tucutamsa, llamp'u chuymanïtamsa yatiractwa. Ñankha jakenacaru jan catokatamsa yatiractwa. Qhitinacatejj —Nanacajj Tatitun apostolonacapäpjjtwa —siri jakenacarus jumajj yant'tawa, ucampis uca jakenacajj janiw Tatituncapquiti; jumasti uqham yant'asajj catjaractawa c'arisipjjatanacapjja.\n2. Wali llamp'usiña take cunataquis usctajja. Naya laycusti waliraqui ch'am tuctajja, jan karjasisaw t'akhisiractajja.\n3. Ucampis mayaw utjitu juma toke arsuñajjajja: kalltan utjcäyätams uca munasiñamajj janiw utjcjjtamti.\n4. Jichhajj amuyt'asim cawqhattï liwisctas uca, ucatsti arrepientisim, cunjämtï kalltanjja sarnakcäyätas uqhamarac sarnakam. Janitejj arrepientisïtajj nayajj juma contraw sayt'ä, ucatsti candelabromjja apakaraquïmawa.\n5. Ucampis juman mayaw utjascaraqui. Uca nicolaítas sat jan wali jakenacarojj jumajj uñistawa. Nayajj jupanacarojj uñisiractwa.\n6. Qhititejj ist'añ munqui ucajj ist'pan cuntejj Kollan Ajayojj iglesianacar sisqui ucjja: Qhitinacatejj atipjcani ucanacajj Diosan marcapan utjquis uca jacañ churir kokatwa mank'apjjani.’\n7. “Esmirnanquir iglesian angelaparojj kellkasin apayaraquiquim: ‘Aqham siw qhititejj kalltäqui, tucuyäcaraqui ucajja, qhititejj jiwcäna jichhasti jacascaraqui ucajja:\n8. ‘Take luräwinacamjja nayajj yattwa, t'akhesitamsa, jan cunanïtamsa yatiractwa, ucampis janiw jan cunanïcapuntati jan ucasti kamirïsctawa. ‘Judiöpjjtwa’ siri jakenacan juma toke parlatapsa yatiractwa, ucampis janiw jupanacajj judiöpquiti jan ucasti Supayan tamapancasipquiwa.\n9. Cuna t'akhesiñanacatï jumjjaru jutcani ucanacatjja jan ajjsaramti. Supayasti jumanacat mä yakhepanacarojj carcelaruw apayani, take jumanacasti wali yant'atäpjjaraquïtawa. Tunca ururaquiw t'akhesipjjäta. Ucampis jiwañcamatejj arcascaquïta ucapachasti, nayasti jacañ corona churäma.\n10. Qhititejj ist'añ munqui ucajj ist'pan cuntejj Kollan Ajayojj iglesianacar sisqui ucjja: Qhititejj atipjcani ucajj janiw cuna t'akhesiñsa catokcaniti payïri jiwäquis ucanjja.’\n11. “Pérgamo iglesianquir angelaparojj kellkasinjja apayaraquim: ‘Aqham siw qhititejj purapar arini espada ayt'atäqui ucajja:\n12. ‘Nayajj yattwa take luratanacamjja. Cawqhantejj Supayajj munañanïqui ucqhan jacatamsa yatiractwa, ucampis nayarojj take chuymampiw arcasquistajja. Nayar iyawsatamjja janipuniw jaytctati, ni Antipas sat sirvirejjaru Supayajj utjqui ucqhana jiwayapquïpansa.\n13. Ucampis juma tokejj mä kawkha arunaca sañajjaw utjitu. Jumanac taypinjja Balaam sat jaken jan wali yatichäwinacap jan apanucuñ munirinacaw utjasqui. Uca Balaam jakejj Balac chacharuw amtayäna israelit jakenacaru juchar puriyañataqui, yakha diosanacar loktatäquis ucanac mank'ayasa, uqhamarac uca c'ari diosa nayrakatanjja wachoka jucha lurayasa.\n14. Uqhamaraquiw jumanac taypinjja mä kawkhanejj nicolaitanacan yatichäwinacap jan jaytapquiti. Uca yatichäwinacjja nayajj uñistwa.\n15. Ucatpï jichhajj arrepientisiñamajja, jan ucasti nayajj mäquiw jutä, ucatsti jupanacampejj nuwasïwa lacajjat espadajj mistqui ucampi.\n16. Qhititejj ist'añ munqui ucajj ist'pan cuntejj Kollan Ajayojj iglesianacar sisqui ucjja: Qhititejj atipjcani ucanacarusti maná sat imantat t'ant'atwa mank'ayäjja; ucatsti mä jank'o kala churaraquëjja. Uca kalansti mä machak sutiw kellkt'ata, uca sutsti janiw qhitis yatquiti jan ucasti qhititejj catokqui ucaquiw yati.’\n17. “Tiatira iglesiancquis uca angelarojj kellkasin apayaraquim aqham sasa: ‘Aqham siw Diosan Yokapajj, qhititï ninjam nayranïquis uqhamarac cayunacapas mä suma lliphipquir broncer uñtatäquis ucajja:\n18. ‘Take luratanacamjja sumwa yatta. Munasiñamsa, iyawsañamsa, sirvitamsa, llamp'u chuymanïtamsa sumwa yatiractjja. Yatiractwa jichhajj kalltat sipansa juc'ampi lurascatama.\n19. Ucampis mayan juma toke sañajj utjitu. Jumajj amuquiw catoktajj uca Jezabel sata warmirojja. Uca warmejj —Dios toket parlta —siwa, ucampis janiw uqhamäquiti, jan ucasti yatichäwinacapampejj sirvirinacajjaruw pantjayasqui wachoka juchan jacayasa, uqhamarac yakha diosanacar loktatäquis ucanac mank'ayasa.\n20. Nayajj uca warmirojj tiempo churta arrepientisiñapataqui, uqhamarac wachoka juchan sarnakañapsa apanucuñapataqui, ucampis jupajj janiw arrepientisiñ munquiti ni juchapsa apanucuñ muncaraquiti.\n21. Jichhajj uca warmirojj usuntayäwa, iquiñar jakt'añcama. Walrac t'akhesiyäjja jupamp wachoka jucha luririnacarusa, janitejj arrepientisipcani ucqhajja.\n22. Wawanacaparus jiwarayaraquïwa, uqhamatwa take iglesianacajj yatipjjani nayajj jaken amuyupsa, chuymapsa uñt'atajja; jumanacarusti luräwinacamarjamaraquiw sapakat mayniru churapjjäma.\n23. Ucampis jumanacat qhitinacatejj Tiatira iglesiana jan uca yatichäwinacarus arcapctati, uqhamarac cuntejj jupanacajj sapjje: Supayan imantat yatichäwipa sasa, ucarus jan arquirinacarojja, janiw yakha cunsa maycäti.\n24. Ucampis catjjäsipjjam cuntejj yatipcta ucjja, nayan jutañajjcama.\n25. Qhitinacatejj atipjcani uqhamarac cuntejj nayajj munctjja uc luririnacarojj marcanacjjaru munañanïñwa churäjja,\n26. cunjämatï nayarojj Awquejjajj munañanïña cancañ churitojja uqhama. Marcanacarusti mä hierro varampjamaraquiw apnakapjjani, ñek'et lurat phuqhunacäcaspas uqhamaracwa t'unthapipjjani.\n27. Khantati warawararacwa jupanacarojj churäjja.\n28. ¡Qhititejj ist'añ munqui ucajj ist'pan cuntï Kollan Ajayojj iglesianacaru sisqui ucjja!’


Génesis 33 - Holy Bible [Aymara Bible 1997] - (Gén 33)\nCunapachatejj Jacobojj Esaú jilaparu pusi pataca jakenacampi jutasquir uñjän ucqhajja wawanacjja Leampiru, Raquelampiruw jaljäna, uqhamarac pani esclavanacaparu cuna.\nNayrakatarusti esclavanacampi wawanacapampwa uchäna, ucjjarusti Learu wawanacapampiruw ucharaqui, kheparusti Raquelampiru Joseampiruw ucharaquïna.\nUcjjarusti jupanacatjja nayrt'awayänwa, ucatsti p'ekepampi oraker puriñcamaw pakallko cuti alt'asïna, jilapan jac'apancjjäna ucqhacama.\nUcampis Esaú jilapajj jicjjatiriw jaläna, khomantasinsti jamp'att'araquïnwa. Panpachaniw jachapjjaraquïna.\nUcatsti Esaú jilapajj warminacaru, wawanacaruw uñcataraquïna, ucatsti jisct'araquïnwa: —¿Acanacajj qhitinacasa? —sasa. —Ucanacajj cuntejj Diosajj sirvirimaru churqui ucanacawa —sasaw Jacobojj saraquïna.\nUqhamasti esclavanacampi, wawanacapampisti, jac'achasipjjänwa, oraker puriñcamaw alt'asipjjaraquïna.\nUcjjarusti Leampi wawanacapampiraquiw jac'achasipjjäna, uca quipcaraquiw alt'asipjjäna oraker puriñcama, kheparusti Joseampi, Raquelampiw jac'achasinipjjaraquïna, uca quipcaraquiw alt'asipjjäna.\nEsausti acatjamatwa jisct'äna: —¿Cunsa luräta take uca uywa tamanacampejja, cuntejj jutasin uñjancta ucanacampejja? —sasa. —Ucajj juman nayat qhuyapt'ayasiñamataquiwa —sasaw Jacobojj saraquïna.\n—Janiw, munat jilata, nayanjja uywanacajj utjasquituwa. Cunatejj jumancqui ucajj jumancascacpan —sasaw Esaú jilapajj saraquïna.\nUcampisa Jacobojj sascaquïnwa: —Janiw uqhamäcaspati. Nayajj achict'assmawa, juman nayrakatamantejj qhuyapayasiñam jicjjatsta ucapachajj catoketay aca wajjt'äwjja, jumar uñjatajjasti Diosarus uñjquirista uqhamawa, niyaquejjay jumajj wali suma catokchistajja.\nAchict'assmawa, cuna wajjt'äwtejj jumataqui apancta uca catokañamataqui, Diosaw nayarojj kamiri tucuyaraquitu, janiw cunas pist'caraquituti —sasa. Jacobojj sintipuniw achict'äna, ucatsti Esaú jilapajj uca wajjt'äwjja catokänwa,\nucampis saraquïnwa: —Waliquiwa, jichhajj acat sarjjañäni. Nayaw juman nayrakatamjja sarä —sasa.\nJacobosti saraquïnwa: —Munat jilata, jumajj sum yattajja, wawanacajj pisi ch'amätapjja, uqhamarus amuyt'añajjaraquiwa kalluni ovejanacata, vacanacata, ucanaca; mä urunacaqui karirjjapjjaspa ucqhajj tampacha ovejanacaw jiwarjjaspa.\nJumajj aca sirvirimatjja nayrt'asiwaycaquim, nayasti c'achat c'achatwa jutascä, uywanacan khepapwa wawanacampi chica jutascä, jumampi Seir sat chekan jiquisiñasataqui.\n—Waliquiwa —sasaw Esaú jilapajj saraqui—. Mä kawkha jakenaca, nayampi chica jutapquis ucanaca jaytawayäma —sasa. Jacobosti saraquïnwa: —Janicucha, achict'assmawa. Jan jumajj ucatjja llaquiscamti, waliquïscaniwa —sasa.\nEsaú jilapasti uca urpacharaquiw Seir sisqui uca chekar cuttanjjäna.\nUcampisa Jacobojj Sucot sisqui ucsaruw sarjjaraquïna, ucanwa jupajj mä uta lurasïna, uywanacapataquisti, ramanacat wact'ayaraqui. Ucatwa uca chekajj Sucot satajja.\nCunapachatejj Jacobojj Padan-aramat cuttanjjän ucqhajj Canaán orakerojj c'umaraw purinïna, ucatsti Siquem marca uñcatasiruw puriraquïnjja.\nUcatsti Hamor jakena orakepwa pataca kollkempi aläna, ucasti Siquem jaken awquipänwa, uca chekaruw carpapa sayt'ayasipjjaraquïna.\nUcjjarusti mä altar luraraquïna, El-Elohe-Israel sasaw suticharaquïna.


Ester 1 - Holy Bible [Aymara Bible 1997] - (Est 1)\nRey Asueron apnakañapasti Susa sat suma sayt'at marcan utt'atänwa.\nRey Asuerosti quimsa mara apnakjjasinjja, mä fiesta luräna take ministronacaparu, yanapiri jilïrinacaparu, Persa, Medo ucanquir ejerciton jilïrinacapampiru, uqhamarac provincianacan jilïrinacapampiru.\nAcanacjja luränwa uñacht'ayañataqui kamir cancaña, marcapajj jach'a ch'amanïtapa, uqhamarac jupajj ch'amampi apnakatapa. Uca fiestajja chica maracamänwa.\nUca fiesta tucuyasinsti reyejj yakha fiestampi luräna pakallko uru, palaciopan patio jardinapana. Uca fiestarusti take Susa marcan jaquir jakenacaruw jawsayäna, qhitinacatejj wali aytat jakenacäpqui ucanaca, uqhamarac jan aytatäpqui ucanacarusa.\nPalacio patiosti suma c'achachatänwa suma fino jank'o, azula cortinanacampi. Aca cortinanacasti mä linota lurt'at wiscar catuyätänwa, ucajj k'ellu wilänwa, ucsti kollketa lurata anillonacnäma pasayasinsti marmolat lurat columnanacaru acht'ayatänwa. Ucjjarusti uchapjjaraquïnwa korita, kollketa lurat konuñanaca, uqhamarac patio orakejja suma fino c'ajir marmol jank'o, ch'iyara kalanacampi luratänwa.\nUmañanacjja kori vasonacatwa umapjjäna, sapa vasosti mayja mayjänwa, uqhamaraquiwa umaña vinojja waljapuniw utjäna, mä suma asqui reyin waquichataparjama.\nUcatsti reyejj ordenaraquïnwa palaciopanjja jilïri uywatanacaparojja jan qhitirus umañapataquejj wayt'apjjañapataqui, jan ucasti sapa mayni jawsatanacajja kawktejj munapqui uqhamarjama umapjjañapataqui.\nUqhamaraqui Vasti reinajja luraraquïnwa mä fiestjja mank'aña, umaña waquichasa jawsayatanacan warminacapampi, rey Asueron palaciopana.\nPakallko uru mank'äwi lurasinsti, reyejj vino umasajja wali cusisitaw machascäna, ucatsti qhitänwa Mehumán, Bizta, Harbona, Bigta, Abagta, Zetar, Carcas uca pakallko suma phokher eunuco chachanacaru.\nVasti reinaru, reyin nayrakataparu irpapjjañapataqui suma coronani uqham isthapita, uqhamata take marcanquir jakenacasa, jach'a jilïr jakenacasa reinaru jiwaquïtap uñjasinjja muspharapjjañapataqui, jupasti wali jiwaquïnwa uca laycu.\nUcampis reinajja janiw ist'aña muncänti, reyejj cawquïr arunactejj eunuco sat jakenacap tokejj yatiycäna uca arunacaparojja. Ucatsti reyejj walpun colerasïna,\nucat ley yatirinacaruw jisct'asïna. Uqham lurañasti mä costumbrïnwa reyina asuntonacapajj uñjatäñapa ley uñt'irinacana uqhamarac cheka uñjirinacana.\nUca jac'apanquir jakenacasti acanacänwa: Carsena, Setar, Admata, Tarsis, Meres, Marsena, Memucán. Aca pakallko Persa, Media uca marcanquir suma aytat jakenacasti jach'a tantachasïwi ucanjja wali jach'a cargonacwa apapjjäna marca apnakañanjja.\nReyisti jupanacarojj jisct'änwa: —Leyirjamajja ¿cun lurañasa waquisi Vasti reinarojja, cawquïr arunactejj yatiycta eunuco qhitatanacajj toke ucaru jan phokhatapatjja? —sasa.\nConsejonquiri jilïrinacan nayrakatapanjja Memucán ucajj reyirojj saraquïnwa: —Reina Vastisti janiw reyitaquiqui juchañchasquitejja, jan ucasti take autoridadanacaru, uqhamarac rey Asueron take marcpacharuw jisc'achistu.\nCuntejj reinajj lurqui ucsti take warminacaw yatipjjani ucatsti janiw chachanacaparojj yäkjjapjjaniti. Jupanacasti sapjjaniwa: ‘Rey Asuerojj, reina Vastiruw jawsir qhiti, ucatsti reinajj janiw arunacapar ist'quiti’ sasa.\nPersa, Media ucanquir jilïrinacan warminacapasti, cuntejj reinajj lurqui uca yatisinjja jichhürpachaw chachanacapampejj jaychasipjjani, ucasti jisc'achasiñanaca, jachjayasiñanacwa apanispa.\nUqhamasti, reyitaqui waliquïchi ucajja, mä ley mistpana yatipjjañapataqui, uqhamarac uca decretojj Persia, Media uca marcanquir leyinacaparu kellkantataraquïpana, jani qhitins apsutäñapataqui: ‘Reina Vastisti janipuniw mayampis reyin ucarojj jutañapäcjjeti, jan ucasti reina sutejja yakha asqui warmiru churatäjjpan’ sasa.\nAca decretosti yatiyatäñapawa takpacha marcanacana, uqhamatwa take warminacajja chachanacaparu respetasipjjani, cawquïrïpansa castapajja” sasa.\nMemucán sat chachan aca amuyt'äwipajj reyitaquejj, uqhamarac amuyt'iri jilïri ucanquirinacataquisa waliquïtapatjja, reyejj ucspachaw lurañaru uchasïna.\nCartanacwa marcapanquir take provincianacar apayäna, sapa provincian aru parlapata kellkt'ata jach'a marcapanjja. Saraquïnwa take chachanacajja utanacapanjja jilïrïquïsipcpan uqhamarus marcanacapan parlapa parlapjjaracpan.


Real Madrid ukankirinakax Barcelonankirinakampiw jichhürux anatt'apxani\nReal Madridankirinakamp Barcelonankirinakampix Copa del Rey anatäwin katjasipxani / Jamuqa: ABC.es\nJichhürux Real Madridankirinakamp Barcelonankirinakampiw Copa del Rey anatäwin katjasipxani, Santiago Bernabéu anatañ chiqanw anatt’apxani, Madrid jach’a markana.\nNayrïr kutx Cataluña uraqinw anatawiyapxi, anata phaxsi qalltkipana, janiw khithis atipawaykiti, mayakam ch’am chikt’awiyapxi.\nReal Madridan anatañ yatichiripax tata Santiago Solariwa, “khust’at anatt’äwiwa, Ispañan taqit uñt’at anatt’äwipawa. Aka anatäwix Ispañaruw uraqpachan anatäw p’iqt’ir markjam uñt’ayi” sasaw jupax arsuwiyi.\nAnatkasax ch’ama ch’am tukupxä sasaw tata Ernesto Valverdex arsuwiyi, jupax Barcelonan anatañ yatichiriparakiwa, “aka anatäwinw atipirix yatisxani, paypachanitx marnikiw qhipa anatäwir purini, mayaw jaqsuyasini” sasaw sawiyi.\nYaqha anatäwinx Barcelonaw atipt’aski, ukatw Real Madrid ukankirinakax aka anatäw atipañ munaski. “Kunatakis wakicht’asitäpxtwa. Pä wakiskir anatäwiwa, taqi anatirinakaw ukham utjatapat kusisipxtha” sasaw Vinicius anatirix arsuwiyi.\nKurmürux mayampw Madrid jach’a markan uka pä anatir tamankirinakax katjasiwiyapxani, ukhamarus yaqha anatäwin atipt’asiñatakiw yant’asipxani. Uka yaqha anatäwx Barcelonaw 57 ukjamp atipt’aski, ukxarux Atlético de Madrid tamarakiw 50 ukjamp arktaraki, Real Madridax kimsïr chiqankiwa, 48 ukjampi./RAR


Global Voices Aymarata · Chinuqa phaxsi 2014\nChinuqa phaxsi, 2014\nWali aski isturyanaka Ta Chinuqa phaxsi 2014\nAski yatiyawinakampit qalltapxtana?\nCitizen Media30 Chinuqa phaxsi 2014\nGualeguaychú markanx tampuranakamp thuqüwinakampiw «Markan Carnawalapaw» qallanti\nArgentina24 Chinuqa phaxsi 2014\nCaribbean23 Chinuqa phaxsi 2014\nIsturyanaka Ta Chinuqa phaxsi, 2014\nMedio Oriente & Norte África 28 Chinuqa phaxsi 2014\nÁfrica Subsahariana 27 Chinuqa phaxsi 2014\nRachel Hamada jupax jiskt'asiwa «Sudán del Sur uksanx kuna jan walt'äwinakas utjaskpacha?»: Mucha sangre se ha derramado en todo Sudán del Sur en las últimas semanas. Pero todavía no se ha derramado tinta sobre Addis Abeba. Todavía están en curso las conversaciones entre los intermediarios y funcionarios del poder en...\nCaribbean 20 Chinuqa phaxsi 2014\nPusi mara jan walt'äwinak utjkan ukat makiptatx kunsa lurpachatan khitinakati karpanakan jakasipki ukanakatakixa? Kunsa mä suma marka utjayxañatakix lurpachatana? Wadner Pierre [en] jupax kuna Haití markan khä 2010 maran uraq khatahatäwix utjkan ukxatwa amuyt'i.\nAsia Oriental 19 Chinuqa phaxsi 2014\nIncreíble pregunta en examen de admisión de escuela primaria genera discusión en redes sociales en Hong Kong\nLatin America 9 Chinuqa phaxsi 2014\nGlobal Voices, ukax khitinakati medios ciudadanos satak ukan arst'asiñatak thaqhapk ukatpunw lup'iski, ukat jichhax Cusco, Perú markan mä jikthaptaw lurañatakiw amt'awayi, uka jikthapatawin sutipax akham sutincht'tawa: Cusco markax arsuskiwa… ukatx ¿uraqpachat ist'pacha? Uka jikthaptäwinx mä taller ukaw apasini, jichha 11 uru aka chinuqa phaxsita, ukax niya 15 ukat 17 jayp'u...\nRally Dakar ukax Tupiza, Bolivia markar niyaw purini\nWalja boliviankir markachirinakaw Rally Dakar ukan niya purinitapatx wali kusisitapxi. Fabiola Chambi yatiyaw yatiyïr (periodista) kullakax jupan blog-upanw kunanaks turistas ukanakax Tupiza markan uñjañ munapxaspa ukxat qillqt'i, ukan yaqhip aski chiqawjanakax aknirinakaspaw ukanakax aka taypin uñjasi.\nEcuador: Autoridades ukanakax Fernando Villavicencio asesor legislativo ukan utaparuw ch'amamp mantapxatayna\nEcuador 1 Chinuqa phaxsi 2014\nFiscal General del Estado, Galo Chiriboga, 26 jallu qallta phaxsin 2013 maranxa, Intervención tama ukat Rescate (GIR) ukanakax Fiscal General del Estado, Galo Chiriboga, jupan mayitaparjamax Fernando Villavicencio ukan utaparuw ch'amap thaqsur mantapxatayna.


DEPORTE - ANATT'�WINAKTUQITA\nBolivar tunka kimsaqalq�rikutiw atipt�awayxi Equipo Bolivar uksan anatt�irinakax wali kusisitapxiwa, kunati jupanakax kimsaqalq�rikutiw jichhakamax anatt��winx atipt�awayxapxi.\nWas�ruw estadio Hernando Siles Chukiyawu markanx Nacional Potos� ukjamaraki Bolivar jupanakamp anatt�awayapxi, Bolivar anatt�irinakax p� ... INTERNACIONAL - ANQA MARKANAKTUQITA\nChile markanx ping�ino jamach�inakax askinjamaw u�jataxapxani Ping�ino jamach�inakax yaqhip anqa markanakanx chhaqta�ampiwa, kunati challwa katurinakaw katurpayapxi aychap manq�anta�ataki, k�awnanakapas kikiparaki ukjamarus pachan mayjt��wipampix manq�a�anakapas janikiw a�ch utjxiti.\nJichhax ping�inos de Humboldt jamach�inakan ja... SOCIEDAD - MARKACHIRINAKTUQITA\nGobiernox khitinakati jan irnaqawayapki jupanakarux payll�winakapatx jakhuqawayaniwa Khitinakati ak�runakan jan irnaqawayapki unxtas�winakamp chika�chasiwyapki jupanakarux payll�winakapatx jakhuqatapxaniwa, sasaw Ministerio de Trabajo uksatx yatiyapxi.\nCentral Obrera Boliviana (COB) uka jach�a tamach�win chika�chasirinakax niya tunka payani urunakaw un... SOCIEDAD - MARKACHIRINAKTUQITA\nQhuya minan irnaqirinakax Bs 4.900 sapa phaxsi jubilaci�n payll�wi katuqt�asi� mayipxi Federaci�n Sindical de Trabajadores Mineros de Bolivia (FSTMB) uksankirinakax amuyunakapx mayjt�ayawayxapxiwa, sumpach amuykipt�asinxa, Bs 4.900 ukja sapa phaxsi jubilaci�n payll�wi katuqt�asi� amtxapxi, sinti juk�pachsti Bs 1.200 ukjaraki. Ukasti m�pita jan walt��winak... INTERNACIONAL - ANQA MARKANAKTUQITA\nTexas markanx wali ch�amani thayaw jaqinakar jiwarayxatayna Norte de Texas-tuqinx Habitat for Humanity ukjamaraki Granbury markanx wali ch�amani ch�aska thayaw utanak allthapiwayatayna, jaqinakas suxtaniw jiwarata, tunka pusinix chhaqharatarakiwa, usuchtjatanakas patakat jilarakiwa; ukampis yaqhipanakax laq�a manqhan allintataw ... SOCIEDAD - MARKACHIRINAKTUQITA\nSan Juan Bautista De La Salle Khitis San Juan Bautista De La Salle\nSan Juan Bautista De La Salle jupax kimsatunka uru qas�wi phaxsinaw waranqa suxtatunk patak phisqha tunk mayani maranaw Reims Francia markan yuritayna (30 de abril de 1651). Jupax p� tunka paqallqun maraniruw sacerdote utt�asiwayata... SOCIEDAD - MARKACHIRINAKTUQITA\nGral. Pando municipiotuqinx nayr�r Expo-feria Productiva phuqt�asiwayani Gral. Pando jikxatasiwa: 1ra. Secci�n municipio Corocoro suyu Pacajes uksana, jichhax autoridades originarias jupanakax aka marapuniw amtawayapxi: nayr�r jach�a qhathu wakt�aya�a, Expoferia Productiva y Ganado Mejorado sutini. Ukatakisti, Tata Mallkunaka, Mama T�allanak... Atüru, 21 uru llamayu phaxsita2013 marata .: Radio :.


Aymar markax kunats Bolivia markan utt’asïwip jan amtañ munapki? · Global Voices Aymarata\nJaqukipäw uñt'ayata/apkatata 10 Sata qallta phaxsi 2020 1:58 GMT\nAka blog ullart'apxañäni Italiano, English, Português, Malagasy, 日本語, Français, Ελληνικά, Español\nWila punchunakan ulaqapa, Llumpaqa 11 2020, Achacach Marka-Qullasuyu. Jamuqa: Elias Hilari Quispe\nAka 2020 marankasina, 195 Bolivia markan yurïwipanx kunayman k'umïwinakaw llika taypin uñjasiniwayi. Aymar llikachirinakaxa, Jeanine Añez marka irpiri warmin lunthatasitapata, jan qullasiñtuqin ukhamarak yatiqäw yatichäwtuqin yanapatapat walpun arusiniwayapxi. Ukhamarak aka markan utt'asitapax janiw taqinitakikataynat sasaw saniwayapxi. Juk'ampis aka kuruna ispañulat t'aqaqtäw urux janiw kunat sapa llumpaqa 6 amtañäxaspati, sasaw sawayapxi.\nAymar markaruxx pusi jichhapach markanakaruw t'aqanuquniwayapxatayna: Wuliwya, Pirwa, Ch'ili ukatsti Arjintina. Kimsa waranqh waranqh aymaranakaw aka markanakanx utjapxatayna. Ukhamarak arupax Qullan Aymar Jaqi Aru sutiniwa, jichhürunakanx aymarat uñt'atakixarakiwa. Juk'ampis yapump uywampiw qamasipxi, ukhamarak wali kusa alikipanakapxiwa. Ukatsi, laq'apachatpach utjirinakax 62,2% (sapa patakat suxtatunk payani) ukhapxataynawa.\nAymaranakax amuyasxapxiwa, ukhamarak jach'a utanakans markap pachpata, yatiñanakapata, yapuchäwinakapata, uywa uywañanakxata, marka apnaqañxata juk'ampinakat yatxatxapxi. Ukatsti jach'a yatxatäwinakapanx uka yatiñanakapat uñacht'ayxapxi. Maysatxa, aka yatxatäwinakax janiw uka misti anqat jutir jaqinakan qillqatakataynati, imantapxiritaynawa.\nElias Ajata Rivera arunakat yatxatat wali uñt'at “Aymar Yatiqaña” tama apnaqir jilax, Facebook llika qillqatapanx mä jamuq qillqat qillqt'awayatayna. Aka Aymar Yatiqañ tamanx 109.767 ukha jaqinakaw chikañchasipxi.\nUka qillqatapanxa, siwa: “Akanx janiw aka markanakan urupax amtatäkiti ¿KUNATA? – en esta página no celebramos los días de independencia de estos países ¿PORQUE?”. Uka jiskt'amp jiskt'asaw kunats aka markanakan utt'asiwipax jan amtañ wakiski ukatuqitx arkirinakaparux amuyt'ayaniwayi:\nAymaranakax aka marka utt'asitapatx «punkusiña» ukax janiw tukusinkiti, ukhamarak uka patrun jaqinakax jan kunak jiwkatayasipkakiwa, ukhamarak qullqs wiq'susipkakiwa:\nAlayatpach apnaqirinakax aka marka utt'asitatx aymaranakarux t'aqhisiyanisipkakiwa, janiw aymaranakarukiti, jan ukasti taqi aymarjam markanakaru. Ukhamankasinwa, 1952 Marka Ch'axwäwix purintaniwayi, ukhatwa mä juk'ita ch'ujtaniwayi, janiw aka marka,irpirin chhijlläwinakapatakis chhijllayatakanati, uraqinakas janiw aymaranakankataynati. Jichhakamas jan purapat uñjasiña ukhamarak jisk'achasiñax aka uraqin laq'a pachat utjir jaqinakatakix utjaskakiwa.\nJilata Ajatax, aymaranakax Tupak Katari, Zarate Willka, Santos Marka T’ula jupa jilanakpan ¨jichhakamax utjasipktan sasaw arxatt'aniwayaraki. Maysatxa, Simón Bolivar, Antonio José de Sucre, José de San Martin, Bernardo O’Higgins uka jaqinakan sutinakapx yatichäwinakan munay jan munakiw amuy khakhantaniwayapxi, sasaw saraki. Juk'amp amuyt'añatakix Simón Bolivar jaqix “Más ignorantes que la raza vil de los españoles” sasaw jisk'achiritayna.\nUkhamatwa, jilata Ajatatakix aka markan utt'asïwip amtañax jan wakisxiti.\nUkham jilata Ajatan arsutaparux waljan llika taypin llikachirinakaw «jallalla», “Cierto, no se puede celebrar una falsa independencia que nos enseñaron en los colegios, todo fue una patraña. Fue la independencia de los criollos,» sasin jaysaniwayapxaraki. Waljan jila kullakanakapuniw uka amuyux walikipuniw sasin sawayapxaraki, mä juk'anisti ukham amuyunakax q'aranakaruw jisk'achi sasaw sapxaraki.\nUkxaruxa, panin wali yatxatat k'uk'u aymar yatichirinakaxa, Pablo Mamani ukhamarak David Quispe uka pachpa amuyumpirakiw aka marka utt'asïw urunx aruntawayapxaraki.\nUka qillqatanakanxa, «indio», «salvajes», «alteños» ukhamarak «masistas» arunakaw uñsti. «Alteño» uka arux aka El Alto Aymar markan utjasirinakapatakiwa, juk'ampis aymar qhichwa jila kullakanakaw utjasipxi. «Masista» uka arusti Movimiento Al Socialismo MAS, uka arkirinakapatakiwa, juk'ampis jan wali arut uñjataw Añez warmin arkirinakapanxa. Ukatsti, uka arunakax aymar qhichwa juk'ampis aka markan laq'apachat utjirinakapar jisk'achjañatakiw arusipxi. Ukhamatwa, Mamani yatichiri jilatamp Qhisphi yatichiri jilatampix aka Bolivia marka utt'asiwipatx arsuwayapxi, juk'ampis aka markax janitix aymaranakäkasp ukhamarak jan qhichwanakäkaspaxa, janiw kunäkaspasa, sasaw saniwayapxi.\nJuk'ampis aka Bolivia tuqix wali qhuru arumpipuniw yatxatat irptiri ukhamarak yatichiri Felipe Quispe Huanca jilatax arsuwayaraki. Mä tiliwishun aruskipäwinx arunakapax walpun aka markpach uñxtayawayaraki. Waljanipuniw ukax chiqapuniskiw sasin sawayapxi, mä qawqhanisti, uñisisiñ amuyuwa sapxarakiwa.\nBolivia tuqitx akham sasin arsuwayi:\nMaysatxa, mayni Rafael Quispe sutin jaqix (Director General del Fondo de Desarrollo Indígena) uka Áñezamp chikañchasisax janiw uka ispañul jaqinakar uñisxsnati, sasin arxatasiwayaraki:\nUkhamatwa, Mallkump ukhamarak Rafael Quispempix walja kunanak aruskipawayapxi. Juk'ampis kunjamats aka markan nayra laq'apachatpach qamirinakax jisk'achatakisipki, ukhamarak kunjamats yaqhip aymar qhichwa jaqinakax q'aranakatak irnaqasipki. Taqi ukanakat aruskipawayapxi. Uka aruskipäwimpixa, Bolivia sutin markax kunjamakitix uk qhanstayawayapxi.\nUkjaruxa, waljaninakapuniw aka Bolivia sutin markatx k'umiqaniwayapxi. Yaqha nayra Universidad Pública de El Alto-UPEA, Qhisphiyir Qhisphi p'iqiñchir yatichirix akham arunakampiw arst'awayi:


2 Reyes 10 - Holy Bible [Aymara Bible 1997] - (2Rey 10)\nAcab reyejj Samaria marcanjja pakallk tunca yokanacanïnwa; ucatsti Jehú reyejj cartana kellkasinwa apayäna uca marcan jilïrinacaru, chuyman awquinacaru, Acab reyin wawanacapar uywir chachanacaru, aqham sasa:\n“Jumanacajja qhitinacatejj Acab reyin wawanacapar uñjapcta, uqhamarac caballonacapsa, nuwasiñ carronacapsa, nuwasiñatac lurat plazanacsa, armanacapsa ucanacajja, aca cartanaca mäqui catokasinjja,\njumanacajj Acab reyin wawanacapat mayniru sumäqui, p'ekenïqui ucar ajllisina awquipan tronopar kont'ayapjjam, ucatsti nuwasipjjam reyiman utap laycu” sasa.\nUcasti jupanacarojj walwa ajjsarayäna, sapjjaraquïnwa: “Jupampejj pä reyisa janiw nuwasiñ puedcänti ¿cunjämarac jiwasasti jupamp nuwassnasti?” sasa.\nUcatsti palacionquiri mayordomosa, uca marcan gobernadorapasa, chuyman awquinacasa, uqhamarac Acab reyin wawanacap uñjiri chachanacasa qhitapjjänwa Jehú reyir saniñapataqui; aqham sasa: “Nanacajj juman amparamancapjjtwa, ucatsti cuntejj sapquitäta ucwa lurapjjäjja, ucampis janiw qhitirus reyit utt'ayapcäti. Jumajj lurascaquim cunjämay jumataqui asquïchi uqhamaru” sasa.\nJehú reyejj payïr cutinwa carta kellkasa apayäna, aqham sasa: “Jumanacatejj nayampïpjjsta ucajja, ucatsti cuntï sapcäma ucarutejj ist'añ munapjjchista ucajja, Acab reyin wawanacapar p'ekenacapa apakapjjam, ucatsti kharüru aca pachpa horasaru Jezreel chekaru uñjiri jutapjjeta” sasa. Acab reyina pakallk tunca yokanacapsti marcanquir jilïr jakenacaw uywapjjäna.\nJupanacasti aca cartanaca catokasinjja, uca pakallk tunca yokanacap catusinjja jiwarayapjjänwa; ucatjja p'ekenacapa apakasinjja canastanacaruwa uchapjjäna, ucatsti Jezreel chekaruwa apayapjjäna.\nYatiyirejj Jehú reyin ucar purïna ucqhajja, aqham sänwa: —Reyin yokanacapan p'ekenacapwa apanipjje —sasa. Ucjjarusti Jehú reyejj sänwa: —Marca mantañawjaru payaru montont'apjjam, ucatsti uca chekaru jaytapjjam kharürcama —sasa.\nKhepürojja, Jehú reyisti mistusinjja sayt'asisin take marcanquir jakenacarojj sänwa: “Jumanacajj janiw juchanïpctati. Nayawa reyejja toke amtasina jiwayta; ucampisa ¿qhitisa take acanacaru jiwarayejja?\nJumanacajj sum yatipjjam, cuntï Tatitojj arscäna Acab reyin familiapataqui take ucajja phokhasiniwa. Tatit pachparaquiw luräna cuntï arscäna Elías sirvirip toke ucjja” sasa.\nJehú reyisti Jezreel marcan Acab reyin familiapat jilt'irirojja jiwarayänwa, take wali aytata jakenacaparu, wali suma amigonacaparu, uqhamarac sacerdotenacaparusa. Janiw qhitirus jacquir jaytcänti.\nUcatsti Samariaru thaquinjama, sarcasinsti awatirinacana Bet-equed sat chekaruw purïna.\nUcansti Judá marcanquir Ocozías reyin jilanacapampiwa jiquisïna. Jehú reyisti jupanacarojj jisct'änwa: —¿Qhitinacäpjjtasa jumanacajja? —sasa. Jupanacasti sapjjänwa: —Nanacajj Ocozías reyin jilanacapäpjjtwa, reyin wawanacaparuw aruntir jutapjjta, uqhamarac reinan wawanacaparusa —sasa.\nUcatsti Jehú reyejj arquirinacaparojj sänwa: “Jacquirpacha catuntapjjam” sasa. Jehú reyin arquirinacapasti jacquirpachwa catuntapjjäna, ucatsti awatirinacan Bet-equed sat uma phuch'u jac'anwa jupanacar qharirapjjäna. Jupanacasti pusi tunca payan jakenacäpjjänwa, janiw qhitirus jacasquiri jaytapcänti.\nJehú reyejj ucqhat sarjjasinsti, jiquisiraquïnwa Recab chachan Jonadab yokapampi, jupasti aruntiriw mistunïna. Jehú reyisti jupar aruntasinjja sänwa: —¿Juman amtäwimajja nayataquejj asquiti, cunjämatï nayan amtäwejjajj jumataqui asquïqui uqhama? —sasa. Ucjjarusti Jonadab chachajj sänwa: —Jïsa, uqhamawa —sasa. Ucjjarusti Jehú reyejj sänwa: —Uqhamächi ucajja, amparam ayanim —sasa. Jonadab chachasti amparapjja lokcatänwa, ucatsti Jehú reyejj carroparuwa irpcatäna,\naqham sasa: —Nayamp chica sarañäni, ucatsti uñjätawa Tatitur ancha munatajja —sasa. Uqhamawa carropata irpäna.\nJehú reyisti Samaria marcar mantasinjja Acab reyin take familianacaparuwa jiwarayäna, qhitinacatejj jacasquiri kheparasipcäna ucanacaru. Jan mayninwa tucjäna, cunjämtï Tatitojj arscäna Elías toke uqhamaru.\nUca khepatsti Jehú reyejj marcanquir take jakenacaru tantacht'asinjja sänwa: “Acab reyejj Baal diosarojj mä juc'aqui yupaychänjja, ucampis nayajj juc'ampwa yupaychäjja.\nUcatsti jichhajj jawsanipjjam Baal diosan take profetanacaparu, yupaychirinacaru, uqhamarac sacerdotenacaparusa, jan qhitis janiw sispati nayajj mä jach'a sacrificio waquichta Baal diosar loktañataqui. Qhititejj jan jutcani ucasti juchañchatäniwa.” Ucampis Jehú reyejj waquichänwa aca c'ari arunaca, Baal diosar yupaychiri jakenacar jiwarayañataqui;\nucatwa säna: yatiyapjjañapataqui Baal diosataqui jach'a fiesta lurayaña, ucasti uqhamawa lurasïna.\nUcatsti yatiyirinacwa qhitäna take Israel orakpacharu, ucatjja Baal diosar take yupaychirinacaw templor purinipjjäna. Janiw qhitis jan ucanccänti, jan ucasti Baal diosan templopajj phokhänwa mä thiyata maya thiyacama.\nJehú reyisti isinaca uñjir chacharusti sänwa: “Culto lurañ isinaca apsunim Baal diosar take yupaychirinacapataqui” sasa. Isinaca uñjiristi uqhamwa luräna.\nUcjjarusti Jehú reyimpi, uqhamarac Jonadab chachampejja, Baal diosan temploparuwa mantapjjäna. Ucatsti Jehú reyejj Baal diosan yupaychirinacaparojj sänwa: “Sum amuyapjjam jan jumanac taypina Tatitur yupaychirinacajj utjcpanti, jan ucasti Baal diosar yupaychirinacaqui utjpan” sasa.\nBaal diosar yupaychirinacapasti templorojj mantapjjänwa sacrificionaca, uqhamarac nact'at ofrendanaca loktañataqui. Uccañcamasti Jehú reyejj ankäjjanjja quimsakallk tunca jakenacwa uchäna, suma ewjjasa aqham sasa: “Qhititejj jaltaycani amparanacamaru jaytapcsma uca jakenacata maynirusa ucajja, jacañapampiwa pagañapäni” sasa.\nJehú reyejj nact'at ofrendanaca loktañ tucuyjjasinjja, guardianacarusa, oficialanacarusa sänwa: “¡Mantanipjjam, ucatsti jiwarayapjjam! ¡Jan qhitis jaltpanti!” sasa. Jehú reyin jakenacapasti espadan puntapampiwa jupanacar jiwarayäna, ucatsti jaksunipjjänwa. Ucatjja Baal diosan templopan santuarioparuwa mantapjjäna.\nUcatsti apsunipjjänwa wali ajjsarata lawanaca, ucatjja ninampiwa naqhantayapjjäna.\nUcjjarusti tucjapjjaraquïnwa Baal diosan altarapa, temploparusa, khellapataruwa tucuyapjjaraquïna, ucasti jichhürcamawa uqhamäsqui.\nJehú reyisti uqhamwa Israelana Baal diosaru tucjäna.\nUcampis Jehú reyejj janiw sarakcänti, Nabatan Jeroboam yokapajj jucha luräwinacapampi israelitanacaru juch luraycäna ucanacatjja, jan ucasti yupaychascaquïnwa Dan, uqhamarac Betel chekanacanquir korit lurat vaca kallunacaru.\nTatitusti Jehú reyirojj sänwa: “Jumajja nayan nayrakatajjana asqui luratamata, uqhamarac chekaparu, uñjatamata Acab reyin familiapampi, cunjämtï nayajj muncäyäta uqhamaru, Israelan tronopanjja jumat sarakeri wawanacamaw kont'asipjjani pusïr wawaman wawapcama” sasa.\nUqham yatcasinsa, Jehú reyejj janiw llaquiscänti Israelan Tatit Diosan leyinacapa suma phokhañataqui, jupasti janiw sarakcänti Jeroboam chachan jucha luräwinacapampi israelitanacaru juch luraycäna ucatjja.\nQhaya urunacanjja Tatitojj Israelan orakep jisc'aptayañwa kalltäna. Hazael chachajj israelitanacarojj take toke korpanacatwa atipjäna:\ninti jalanta toketa kalltasa, Galaad, Gad, Rubén, uqhamarac Manasés uca orakenaca, ucatsti Aroer ucat kalltasa, ucasti Arnón sat uca uma jalsu jac'anquiwa, uqhamarac Galaad, Basán uca orakenacaraqui.\nUcat ucjjar Jehú reyin sarnakäwipasa, take luratanacapasa, uqhamarac ch'amapatsa kellkatawa Israelan reyinacapan crónicas sat libropana.\nCunapachatï jiwjjäna ucqhasti, Samarianwa imt'jjapjjäna, ucatsti jupa lantejj Joacaz yokapawa reyëjjäna.\nJehú reyisti Israel marcjjarojja pä tunca pheskan maraw apnakäna Samaria marcana.\n2 Reyes 10:26


Nehemías 2 - Holy Bible [Aymara Bible 1997] - (Neh 2)\nUcapachasti nayaraquiw Artajerjes reyin sirviripäscäyäta Nisán sata phajjsina, pä tunca mara reyejja marcaru apnakcäna ucqhajja nayawa juparu vino loktascäyäta, ucapachawa reyejj nayaru wali llact'ata uñjitu.\nUcatsti nayarojj jisct'araquituwa: —¿Cunatsa wali llaquista? Nayajj wali llaquitwa uñcatsma. Jumajj janiraquiw usutjamäctasa, cuna jan walt'añawa utjpachätamjja —sasa. Wali ajjsaräyäta ucapachajja,\nreyirojj ucat sistwa: —¡Wiñayataqui reyejj jacpan! ¿Camisarac jan llaquitäyästi cawqhantejja awquinacajjana janchinacapajja imantatäqui uca marcan tucjatätapata, uqhamaraqui puncunacapasa ninampi naqhantayatätapatsti? —sasa.\nReyisti jisct'ituwa —¿Cuns jumatac luriristjja? —sasa. Ucapachasti alajjpachanquir Diosaruw mayista,\nucata reyirojj saractwa: —Juma reyitaqui asquïchi, uqhamarac qhuyapayasiñamsa nayatac jicjjatsta ucajja, mayssmawa juma reyirojja Judá marcaru nayar qhitañamataqui, cawqhantejj awquinacajjan janchipajja imt'atäqui ucqharu wasitata sayt'ayaniñajjataqui —sasa.\nReyejj nayarojj jisct'ituwa, reinasa jaq'apana kont'atäcäna ucqha: —¿Kawkha urunacataquisa sarätajja? ¿Cunapachasa cutt'anjjäta? —sasa. Nayasti cunapacha cuttaniñajjsa yatiytwa, jupajj —Waliquiwa saramay —sasaw saraquitäna.\nUcatsti saractwa, juma reyitaqui asquïchi ucajja, mä arsüwi kellkt'asina churita Eufrates sat jawirata inti jalanta token marca apnakerinacar churañataqui, uqhamata jupanacajj nayaru pasayañapataqui Judá oraker puriñajjcama;\nyakha carta kellkt'atsti churaraquita reyin ch'umipa uñjiri Asaf sat chachataqui, nayaru madera churañapataqui templona nayräjja perka puncunacapa wastat lurañataqui, uqhamarac marcan perkapataquisa, uqhamaraqui nayajj jacascä uca utataquisa —sasa. Reyisti take mayitajjaruwa churitu, Diosan qhuyapayasiñapajj nayampïtap laycu.\nCunapachatï Eufrates inti jalanta tokencapqui uca marca apnakerinacan ucar purta ucqhajja, churtwa reyin cartanacapa. Reyisti nayampejja qhitaraquïnwa ejercitonquir jilïrinacaru, uqhamaraqui mä caballeriampi.\nUcampis cunapachatï Horón chekanquir Sanbalat chachampi, uqhamarac Tobías amonita sirviri chachampi yatipjjäna ucqhajja, jupanacataquejj janiw ucajj asquïcänti mayni chacha israelitanacaru yanapiri jutatapajja.\nJerusalén marcaru purisinsti, ucat quimsa uru ucancatajjatsti,\narumaw sartasta mä kawkha chachanacampi sarañataqui, ucampisa janiw qhitirusa cunsa camscti cuntï Diosajj Jerusalenataqui luraña amuyt'ayquitäna ucjja. Nayajj janiw yakha uywa irpcäyätti, jan ucasti cawquïri uywarutejj lat'jjatata sarcäyäta ucacwa irpasïyäta.\nUca arumpachawa nayajj mistuwayta Valle tokeru mistuñäquisa uca puncunjama, ucatsti Dragón sat Uma Jalsu tokeru sarasa, uqhamarac T'unanaca Waraña sat puncucama. Ucatsti nayajj uñarpaytwa Jerusalenan tucjat perkanacapa, uqhamarac ninampi naqhantayata puncunacapsa.\nUcatsti sarascactwa Uma Jalsu sat puncuru, uqhamaraqui reyin estanquepcama; ucampis cawquïri uywarutejj lat'jjatata sarcäyäta ucajj janiw pasirjamäcänti uca cheka.\nUca arumpachawa jawiranjama maqhatawayta, ucatsti perkanaca uñaraniwayasina cutt'anjjaracta, Valle sat puncunjama mantanjjañataqui.\nMarca apnakerinacasti janiw yatipcänti nayan cawquiru saratajjsa, ni cun luratajjsa. Judionacarusa, sacerdotenacarusa janiraquiw nayajj yatiycäyätti ucqhacamajj, ni jilïrinacarusa, ni marca apnakerinacarusa, ni qhitinacatejj uca perkañana jicjjatasipcani ucanacarusa.\nUcatsti nayajj sistwa: —Jumanacajj asquiwa yatipjjtajja jiwasanacana jan walt'añana jicjjatasipjjatasjja, Jerusalenasti sinti tucjatawa, uqhamarac puncunacapasa. Jumanacasti nayampi chicajja mayacht'asipjjam Jerusalenan perkanacapa wastata sayt'ayañataqui, jan jiwasata larusipjjañapataqui —sasa.\nUqhamasti cunapachatï nayajj yatiyta, cunjamtï Diosajj qhuyapayasiñapampi nayar yanapitu, uqhamarac reyejj cuna arunactejj sisquitäna ucanacatjja, jupanacajj sapjjänwa: —¡Kalltapjjañäni wastata perka sayt'ayaña! —sasa. Uqhamaraqui maynis maynicamawa wali suma ch'amañchasipjjäna.\nUcampis cunapachatï Horonanquiri Sanbalat sat chachajja, uqhamarac Tobías sat amonita sirvirisa, Gesem sat árabe chachasa yatipjjäna ucqhajja nanacatjja larusipjjetänwa; ucatsti jisc'achañampiwa sapjjetäna, aqham sasa: —¿Cuns jumanacajj lurasipctajja? ¿Jumanacasti reyi contrati tucuñ munapjjtajja? —sasa.\nNayasti jupanacarojj sistwa: —Alajjpachanquir Diosawa nanacar atipt'ayapjjetani. Nanaca Diosan sirvirinacapasti perka sayt'ayañjja kalltapjjäwa, ucampisa jumanacajj janiw Jerusalenampejja cuna arsuñanïpctasa, ni cuna lurañanïpctasa, ni cuna amtañanïpcaractasa —sasa.


Ezequiel 28 - Holy Bible [Aymara Bible 1997] - (Eze 28)\n“Jumasti, chacha, jichhajj Tiro marcan reyiparu saraquim: ‘Aqham siw Tatitojja: Chuymamajj jach'a jach'a tucuñampi phokhantatawa, mä diosäcasmas uqhamwa amuyasiractajja, diosanacan konuñapana kont'asiractajja, jach'a kotampi muyuntata. Ucampisa janiw diosäctati, jakequïtawa, mä diosan yatiñapat yatiñanïcasmas uqhamwa amuyasiractajja.\n¿Danielat sipansa juc'ampi amuyt'anïtati? ¿Jumasti take cunsa yatektati?\nYatiñamampi ch'iqhi chuymamampejja, walja kamir yänacwa jicjjataractajja, imasiñanacamsa, korimpi, kollkempiw phokhantaractajja.\nAlaquipañataquisti wali ch'iqhïtawa, kamir cancañamjja yapjjataractawa, uca kamir cancañamasti wali jach'a jach'a tucuyaractamjja.\nUcatpï Tatitojj sejja: Niyaquejjay jichhajj mä diosäcasmas uqhama amuyasstajja,\njichhajj jaya marcanacatwa jakenac juma tokejj jutantayäjja, wali khoru jakenaca qhitanëjja, espadanacapampiw nuwantapjjaraquïtam, qhititejj wali sumäcta, ch'iqhïcaracta ucaru, juman jach'a cancañamsti pampa sarayasin taquisiraquini.\nJach'a kota mankharuw jakontapjjätam, wali t'akhesiyataw jiwaraquïta jach'a kotanjja.\nJichhasti ¿mä diosäcasmas uqham amuyasiscaquïtati, jumar jiwayiri jakenaca nayrakatancasasa? ¡Qhitinacatejj jiwarayapcätam uca nayrakatanjja, janiw jumajj cunäctasa, mä jisc'a jakequïtawa!\nJaya marcat jutir jakenacaw jiwarayapjjätam, cunjämatejj jan Diosar uñt'irinacajj jiwarapquejj uqhama. Naya Tatituw aca arunacjja arsta. Uqham siw Tatitojja.’ ”\n“Jumasti, chacha, Tiro marcanquir reyitaquejj mä alma imäwi k'ochu k'ochuraquim. Jichhajj juparojj saraquim: ‘Aqham siw Tatitojja: Jumajj sinti asquipuniyätawa, yatiñampisa, sumäñampisa phokt'ata.\nDiosan pankar yapupana, Edén chekanwa utjasiraquïyätajja, suma kalanacampi c'achachataraqui: Rubí, crisólito, jade, topacio, cornalina, jaspe, zafiro, granate, esmeralda; ucanacampi, aretenacamasa, yakha yänacamasa koricamaquïnwa, cunürütejj jumajj aca oraken uñstcta uca urutpacha waquichataraqui.\nMä angelaraquiw jumarojj uñjayätamjja; Diosan kollan kollupancaraquïyätawa, warawaranac taypinwa sarnakaraquïyäta.\nSarnakäwimasti chekapapunïnwa, cunürutejj jumajj acapacharu uscutäcta ucqhata, cunürutejj ñankha lurañanacajja uñstqui uca urcamajja.\nWalja jach'a alaquipa luratanacamampisti, juchanacampi, ch'ajjwañanacampiw phokhantasiractajja. Ucapachaw nayrakatajjat jakonucsma; Diosan kollupatsa jakonucuracsma, cawquïri angelatejj uñjcäyätam ucasti warawaranac taypitjja apsunjjaractamwa.\nSumätam laycusti wali jach'a jach'aw tuctajja, c'ajquir cancañamasti, yatiñ cancañamjja t'unjaraquiwa, nayasti orakeruw liwinucuracsma, mä p'enka liwinucuracsma take reyinac nayrakatana.\nWalja juchanacpunwa lurtajja, alaquipa luratamampisti walpun k'añuchsusiractajja, templonacamsa taquisiractawa. Ucatpï nayajj juma taypinjja mä nina nactaytjja, uca ninaw naqhantaraquïtamjja; jichhasti takeniw jumarojj uñjapjjaraquïtam, oraker waranucuta, khellar tucuta.\nTake cawquïri marcanacatejj jumar uñt'apctam ucanacasti jumar uñjasajj wali sustjasipjje; mä ajjsarcañaw tucuractajja; ¡jan mayampitaquiwa tucusiwayjjaractajja!’ ”\n“Jumasti, chacha, Sidón tokeru uñtam ucatsti nayan sutejjaru jupataqui parlam.\nAqham saraquim: “Aqham siw Tatitojja: Nayajj juman uñisirimaw tucuracta, Sidón; juma taypinwa jach'aru aptatäyäjja. Cunapachatejj nayajj juma toke arscä, k'oma cancañajjsa uñacht'aycaraquï, ucapachaw yatisini nayan Tatitütajja.\n“Jumjjarusti cunayman usunac apayaniraquëjja; callenacamansti wilaw jalaraquini; jakenacamas jiwarataw uñjasipjjaraquini, take toketsa espadanacampi nuwantataw uñjasipjjani. Ucapachaw yatisini nayan Tatitütajja.\n“Israel marcasti janiw mayampsa t'akhescjjaniti, cunjämatejj yakha marcanacan jisc'achatanacapampejj ch'aphinacampjama t'akhesïnjja uqhama. Ucapachaw yatisini nayan Tatitütajja” sasa.\nTatitusti aqham siwa: “Nayaw Israel marcaru tantachthapiraquï yakha marcanac taypinjja, cawquïri marcanacarutejj ananuccta uca taypitjja, ucatsti nayan k'oma cancañajj uñacht'ayaraquï take marcanac nayrakatanjja. Israel marcasti pachpa orakeparuw utjantasjjani, cawquïri oraktejj Jacob sirvirejjaru churcta ucana.\nUcanwa suma samarata jacasipjjaraquini, utanaca utachasipjjaraquini, uva alinaca ayrusipjjaraquini. Nayaw juchañcharaquï take qhitinacatejj jac'anquiri marcanacatjja Israelar jisc'achapqui ucanacarojja. Ucapachaw yatisini nayajj Israelan Dios Tatitupätajja” sasa.


Sacerdotenakajj Jesusar jiwayañatakiw amtapjje (1-5)\nSuma qʼapkiri aceitempiw mä warmejj Jesusar warjjattʼi (6-13)\nQhep qhepa Pascua; Judasajj Jesusaruw aljanti (14-25)\nTatitun Cenapaw uttʼayasi (26-30)\nPedrojj Jesusar jan uñtʼiriw tukuni sasaw qhanañchasi (31-35)\nGetsemaní lugaranwa Jesusajj oración luri (36-46)\nJesusaruw katuntapjje (47-56)\nSanedrinanwa Jesusar juchañchapjje (57-68)\nPedrojj Jesusar jan uñtʼiriw tuku (69-75)\n26 Jesusajj taqe ukanak parlañ tukuyjjäna ukhajja, akham sasaw discipulonakapar säna: 2 “Jumanakajj yatipjjtawa, akat pä ururuw Pascuajj amtasini, lawar chʼakkatas* jiwayañatakiw jaqen Yoqapar katuntapjjani” sasa. 3 Ukatsti Caifás sat jachʼa jilïr sacerdoten patiopanwa jilïr sacerdotenakampi markankir jilïr irpirinakampejj* tantachasipjjäna, 4 Jesusar kʼarimp kʼarimpi* katuntañatakiw amtapjjäna, ukhamat jiwayañataki. 5 Jupanakajj sapjjarakïnwa: “Janiw fiestan katuntañajj walïkaspati, marka taypin chʼajjwañaw utjaspa” sasa. 6 Jesusajj Betania markan lepra usuni Simonan utapankaskäna ukhajja, 7 mä warmiw jupar jakʼachasïna, wali jila alani suma qʼapkiri* aceites mä alabastro* yurur aptʼasita. Ukatsti Jesusajj manqʼaskäna* ukhaw uka warmejj uka aceitemp jupar pʼeqet warjjattʼäna. 8 Uk uñjasasti discipulonakajj colerasipjjänwa, sapjjarakïnwa: “¿Kunatsa uka aceitejj inamay wartasi? 9 Ukajj walja qollqeruw aljasisapänjja, ukhamat pobrenakar churañataki” sasa. 10 Ukanak amuyasajja, Jesusajj akham sasaw jupanakar säna: “¿Kunatsa uka warmitak ukham parlapjjta? Kuntï jupajj naya layku lurki ukajja wali suma luräwiwa. 11 Pobrenakajj jumanakamp chikäskapuniwa, nayajj janiw wiñayatak jumanakampïkäti. 12 Uka suma qʼapkiri* aceitempi cuerpojar warjjattʼasajja, imjjapjjetani ukatakiw aka warmejj wakichaskitu. 13 Qhanakwa sapjjsma, kawkjanakantï aka suma yatiyäwinakajj oraqpachan yatiyaskani uka cheqanakanjja, aka warmin luratapajj yatiyasirakiniwa, jupat amtañataki” sasa. 14 Ukatsti tunka payan apostolonak taypitjja, Judas Iscariote satäki ukaw jilïr sacerdotenakan ukar saräna, 15 akham sasa: “Jesusar apjjaruyapjjerisma ukhajja, ¿kuns churapjjetasmajja?” sasa. Jupanakasti kimsa tunka qollqe churapjjäma sasaw sapjjäna. 16 Ukat uksaruw jupajj kunjamatsa Jesusar aljantaspa uk thaqäna. 17 Jan Levadurani Tʼantʼa Manqʼañ Fiestan nayrïr urupajj purinjjäna ukhajja, discipulonakaw Jesusan ukar jutapjjäna, akham sasa: “¿Pascua manqʼañatakejj kawkin wakichapjjañajsa munta?” sasa. 18 Jupasti sarakïnwa: “Markar sarapjjam, mayni jaqen ukaru, ukatsti akham sapjjarakïtawa: ‘Yatichirejj akham siwa: “Señalat tiempojj jakʼankjjewa, utamanwa discipulonakajampejj Pascua amtäjja” sasa’”. 19 Ukhamasti discipulonakajj Jesusan arunakaparjamaw lurapjjäna, kunatï wakiskäna ukanakwa Pascuatakejj wakichapjjarakïna. 20 Arumäjjäna ukhajja, tunka payani discipulonakampiw jupajj mesan qontʼatäskäna. 21 Manqʼasipkäna ukhajja, akham sänwa: “Qhanakwa sapjjsma, mayniw jumanak taypit aljantitani” sasa. 22 Uk istʼasajja jupanakajj wal llakisipjjäna, sapa mayniw akham sapjjarakïna: “Tata, ¿janejjay nayäktejja?” sasa. 23 Uk satasti jupajj akham sänwa: “Khititï nayamp chik plator tʼantʼa chilltaski ukaw aljantitani. 24 Cheqansa jaqen Yoqapajj sarjjaniwa, kunjamtï jupat qellqatäki ukhama. Jaqen Yoqapar aljantir jaqejj ¡ay kamachkakini! Jan naskasapän ukajj jupatak jukʼamp walïspänwa” sasa. 25 Ukjjarusti khititï aljantañampïskäna uka Judasarakiw akham säna: “Rabí,* ¿janejjay nayäktejja?” sasa. Jesusasti juparojj sarakïnwa: “Juma pachpaw sasktajja” sasa. 26 Manqʼasipkäna ukhaw Jesusajj mä tʼantʼa irtäna, mä oración lurasaw pachjarakïna. Ukatsti akham sasaw discipulonakar churäna: “Aka tʼantʼa manqʼapjjam, akajj cuerpoj sañ muni” sasa. 27 Ukatsti mä copa astasaw Diosar yuspäräna, ukatjja akham sasaw jupanakar churäna: “Taqenis akat umtʼapjjam, 28 akajj nayan wilaja sañ muni, uka ‘wilajampiw mä pactor* mantasini’, walja jaqenak laykuw wartasirakini, ukhamat juchanak perdonasiñapataki. 29 Nayajj sapjjsmawa, akat uksarojj janiw mayampis vino umtʼjjäti, kunürutï Awkijan Reinopan* jumanakampi machaq vino umtʼkä ukapachkama” sasa. 30 Ukjjarusti cantonakampi* Diosar jachʼañchañ tukuyasajj Olivos Qolluruw makatapjjäna. 31 Ukatjja akham sasaw Jesusajj jupanakar säna: “Aka arumajja, taqpachaniw jumanakajj nayar jaytjapjjetäta. Qellqatansti akham siwa: ‘Awatirirojj jiwayäwa, ukatsti tamapankir ovejanakajj ananukutäniwa’ sasa. 32 Ukampis jiwatat jaktayatäjjä* uka qhepatjja, jumanak nayraw Galilear saräjja” sasa. 33 Ukatwa Pedrojj jupar akham säna: “Taqenis jumar jaytapkchïtamjja, ¡janipuniw kunäkipansa nayajj jaytjkämati!” sasa. 34 Jesusasti sarakïnwa: “Qhanakwa sissma, janïr wallpajj artʼkani ukhaw jichha arumajj kimsa kuti nayar jan uñtʼir tuküta” sasa. 35 Pedrosti sarakïnwa: “Jumamp chik jiwañ wakischini ukhasa, janipuniw nayajj kunäkipansa jumar jan uñtʼirejj tukkäti” sasa. Mayni discipulonakas uka pachpwa sapjjarakïna. 36 Jesusasti Getsemaní sat lugararuw discipulonakamp chik saräna, ukatjja sarakïnwa: “Akawjar qontʼasipjjam, nayajj khä cheqaruw oración lurir saräjja” sasa. 37 Ukatjja Pedrompiru Zebedeon pä yoqapampiruw irpjjaruwayäna, ukatsti walpun llakisïna, chuymapansa wal tʼaqesirakïna. 38 Jupanakarojj sarakïnwa: “Nayajj wali llaktʼatapunïtwa,* jumanakajj aka cheqar quedasipjjam, nayamp chik uñnaqapjjam” sasa. 39 Ukatsti nayrar mä jukʼa sartasaw killptʼasïna,* oraqer alintasaw akham sas mayisïna: “Awkijay, wakischi ukhajja, aka copa nayat apaqtʼita, ukampis jan nayajj munkta ukham luraspanti, jan ukasti kunjamtï jumajj munkta ukham luraspan” sasa. 40 Discipulonakan ukar kuttʼanisajja, ikiraskirwa jupanakar katjäna, Pedrorojj akham sänwa: “¿Janit mä horakis nayamp chik uñnaqapkasma? 41 Amuyasipjjapunim, oracionsa jan jaytas lurasipkakim, ukhamat jan juchar puriñataki. Chuymajj qhawqsa lurañ munaskiwa, ukampis jañchejj janiw chʼamanïkiti” sasa. 42 Payïr kutin saräna ukhajja, akham sasaw mayisirakïna: “Awkijay, aka copat umtʼañajajj wakisipunchi ukhajja, juman munañamajj luraspan” sasa. 43 Mayamp kuttʼasajja, ikiraskirwa katjarakïna, jupanakajj ikin atipjataw ikirjjapjjäna. 44 Jupanakar jaytasasti, mayampiw oración lurir kuttʼäna, ukampejj kimsa kutiw pachpa arunakamp mayisir sarjjäna. 45 Ukatjja discipulonakan ukar kuttʼasajj akham sasaw jupanakar säna: “¡Janiw jichhajj ikiñ horasäkiti, ni samarañ horasäkisa! Jaqen Yoqapajj jucharar jaqenakan amparapar apjjaruyatäñapäki uka horasajj purinjjewa. 46 Sartapjjam, jin sarjjapjjañäni, nayar aljantirejj jakʼankjjewa” sasa. 47 Jupajj ukanak parlaskäna ukhaw Judasajj purinïna, jupajj tunka payan apostolonakat maynïrïnwa. Jupamp chikajj walja jaqenakaw espadas aptʼasita, lawas aytʼasita jutapjjäna. Jupanakarojj jilïr sacerdotenakampi markankir jilïr irpirinakampiw* khitanipjjäna. 48 Aljantirejj akham sasaw jupanakar mä señal churatayna: “Khitirutï jampʼattʼkäjja ukawa, juparuw katuntapjjäta” sasa. 49 Ukatjja akham sasaw Jesusar cheqaki makatäna: “Rabí,* kamisaraki” sasa, ukatjja munasiñampiw jampʼattʼäna. 50 Jesusasti juparojj sarakïnwa: “Amigo, ¿kuna amtampis akar jutta?” sasa. Ukhamaruw jaqenakajj nayrtʼasin Jesusar katuntapjjäna. 51 Ukatjja Jesusan arkirinakapat mayniw espadap apsusïna, uka espadampi jawqʼatatasaw jachʼa jilïr sacerdoten esclavopar jiñch thoqoqayäna. 52 Jesusasti jupar sarakïnwa: “Imañapar uka espadam imasim, espada aytirejj espadampi jiwayataw uñjasini. 53 Nayatï munirista ukhajja, ¿janit Awkijarojj anchhitpach waranq waranqa* angelanakat sipans jukʼamp maykiristjja? 54 Ukhamäspa ukhajja, ¿kunanaktï Qellqatanakajj siski ukanakajj kunjamarak phoqasispasti?” sasa. 55 Uka horasanjja, akham sasaw Jesusajj jaqenakar sarakïna: “¿Mä lunthatarjam katuntañatakit espadanakampi lawanakampi mistunipjjta? Sapüruw nayajj templon qontʼata yatichaskayätjja, ukampis janiw katuntapkistati. 56 Taqe ukanakasti profetanakajj qellqapkäna ukanakan phoqasiñapatakiw pasäna” sasa. Ukatsti jupar jaytjasajj taqeniw discipulonakajj sarjjapjjäna. 57 Jesusar katuntir jaqenakajja, Caifás sat jachʼa jilïr sacerdoten ukaruw apapjjäna, ukanjja escribanakampi jilïr irpirinakampiw* tantachasisipkäna. 58 Pedrojj jachʼa jilïr sacerdoten patiopar puriñkamaw jayat arkaskäna. Mantasasti kunanakas pasani ukanak uñjañatakejj utan servirinakamp chikaw qontʼasirakïna. 59 Jilïr sacerdotenakasa Sanedrinankir* taqe jaqenakasa Jesusar jiwayañatakiw kʼari* testimonio thaqasipkäna. 60 Walja kʼari* testigonakas purinkchïnjja, janiw kuns jikjjatapkänti.* Qhepatjja paniniw purinipjjarakïna, 61 akham sasa: “Aka jaqejja, ‘Diosan templop allinukusajj* kimsürutwa saytʼayirista’ sasaw parli” sasa. 62 Uk istʼasasti saythapisaw jachʼa jilïr sacerdotejj Jesusar akham sasin jisktʼäna:* “¿Janit kuns kamskäta? ¿Kuns uka jaqenakajj juma contra parlasipki?” sasa. 63 Jesusajj amukïskänwa, ukatwa jachʼa jilïr sacerdotejj jupar akham säna: “¡Jakkir Diosan sutipjjar juramentompi sapjjeta, ¿jumätati Diosan Yoqap Cristojja?!” sasa. 64 Jesusasti jupar sarakïnwa: “Juma pachpaw uk sasktajja. Nayajj ak sapjjäma, jichhat uksarojja jumanakajj jaqen Yoqaparuw uñjapjjäta, khititejj taqe chʼamanïki ukan kupëjjapan qontʼata ukhamaraki alajjpachankir qenayanak* patjjan jutaskiri” sasa. 65 Uk istʼasasti jachʼa jilïr sacerdotejj patjja isinakapwa chʼiyanoqasïna, sarakïnwa: “¡Dios contraw aka jaqejj jan wal parli! ¿Kunataraki yaqha testigonak munaskañänisti? ¡Uñjapjjam! Jumanak pachpaw Dios contra jan wal parlir istʼasipktajja, 66 ¿kamsapjjasmasa?” sasa. Jupanakasti sapjjarakïnwa: “Jiwañapawa” sasa. 67 Ukatjja ajanut thuskatapjjäna, chʼakuntapjjarakïnwa. Yaqhanakasti ajanut tʼajjllintapjjarakïna, 68 akham sasa: “Cristo, jumatï profetästajja, khitis nuwtam uk sapjjeta” sasa. 69 Pedrosti pation qontʼatäskänwa, ukhamaruw mä sirvienta tawaqojj jupar jakʼachasïna, akham sasa: “Jumajj Galileankir Jesusamp chik sarnaqerïtawa” sasa. 70 Ukampis jupajja jan uñtʼiriw jaqenak nayraqatan tuküna, sarakïnwa: “Kunpun jumajj parlasksta, janiw yatkti” sasa. 71 Jupajj sawan punkur saräna ukhajja, yaqha tawaqorakiw jupar uñjasajj uka jakʼankir jaqenakar akham säna: “Aka jaqejj Nazareno Jesusamp chikaw sarnaqaskäna” sasa. 72 Ukampis mayampiw jupajj jan uñtʼir tuküna, juramentompiw akham sarakïna: “¡Janiw nayajj uka jaqer uñtʼkti!” sasa. 73 Mä jukʼampitjja, uka cheqan sayaskir jaqenakaw Pedror jakʼachasipjjarakïna, akham sasa: “Jumajj jupanakamp chik sarnaqerïskapuntawa, parlatamas* qhanäskarakisä” sasa. 74 Jupasti maldisiñwa qalltäna, juramentompiw akham sarakïna: “¡Janiw nayajj uka jaqer uñtʼkti!” sasa. Ukaratpachaw mä wallpajj artʼasïna. 75 Pedrosti kuntï Jesusajj siskäna uk amtasïna. Jesusajj sänwa: “Janïr wallpajj artʼkani ukhaw kimsa kuti nayar jan uñtʼir tuküta” sasa. Pedrosti anqar mistusaw chuymas kawkstʼat wal jachäna.\n^ Jan ukajja, “engañompi”.\n^ “Alabastro” siski uka cheq aka Biblian diccionariopan liytʼäta.\n^ Ukajj “Yatichiri” sañ muni.\n^ Jan ukajja, “himnonakampi; salmonakampi”.\n^ Griego arunjja, “sartayatäjjä”.\n^ Jan ukajja, “Almajajj wali llaktʼatapuniwa”.\n^ Jan ukajja, “ancianonakampiw”.\n^ Griego arunjja, “tunka payani legión”. “Legión” siski uka cheq aka Biblian diccionariopan liytʼäta.\n^ “Sanedrín” siski uka cheq aka Biblian diccionariopan liytʼäta.\n^ Variante: “jakipkänti”.\n^ Variante: “allinoqasajj”.\n^ Jan ukajja, “arunakamas”.


2 Crónicas 6 - Holy Bible [Aymara Bible 1997] - (2Cró 6)\nUcatsti Salomonajj sänwa: “Jumaw sistajja, Tata, ch'amacanacana utjatama.\nUcampis nayajj lurarapsmawa mä templo juman utjasiñamataqui, cawqhantejj wiñayataqui jaccäta” sasa.\nUcatsti reyejj take israelita jakenac tokeru uñaquiptanisinjja, jupanacaruw bendicïna,\naqham sasa: “Bendicitäpan Israelan Tatit Diosapajja, jupasti cuntï David awquejjaru aqham sasa arscäna ucjja phokhewa:\n‘Cuna urutejj marcajjarojj Egiptot apsuncta ucata jichhacamajj, janiw nayajj yakha marcjja Israelan take tribunacapatjja ajlliscti, ucana nayataqui mä templo lurasina sutejjajj ucancañapataqui, janiraquiw qhiti chacharusa Israel marcajjaru irpañapataquejj ajlliscti,\nucampis nayajj Jerusalén marcaruw ajllista nayan sutejjajj ucancañapataqui, uqhamaraquiw Davidaru ajllisiracta Israel marcajjaru apnakañapataqui’ sasa.\nDavid awquejjasti munänwa mä templo lurayaña Israelan Tatitu Diosaparu jach'achañataqui.\nUcampis Tatitojj juparojj sänwa: ‘Jumajj walicwa munasctajja mä templo nayataqui lurayañjja;\nucampis janiw jumati lurcätajja, jan ucasti cawquïr wawamatejj utjcätam, ucawa nayataquejj mä templo lurayarapitani’ sasa.\n“Uqhamajj waliquiwa, Tatitusti arsutapjja phokhewa. Cunjämatï jupajj siscäna uqhamarusti nayajj David awquejja lantiwa Israelan tronopar kont'asta, ucatsti nayajj Israelan Diosapa Tatitutaquejja mä templo lurayarapta.\nUqhamaraquiw ucarojja Diosampi arust'äwiru mantat arca ucharacta, Tatitojj israelitanacamp sumancäwiru mantapcäna uca” sasa.\nUcatsti Salomonajj Tatitun altarapa nayrakataruwa sayt'asïna, israelitanacan nayrakatapanaraqui, ucatjja amparanacapwa loktäna.\nJupasti bronceta lurata alto cheka patjjancänwa, ucasti largorojja pä metro pä tunca pheskani centimetronïnwa, anchorusti mä ucqharaqui, altorusti mä metro quimsa tunca pheskani centimetronïnwa, ucsti chica chica uta ankäjjaruw uchayäna. Ucatsti jupajj quillt'asïnwa take israelita jakenacan nayrakatapana, amparanacapjja alajjpacharu loktasa,\naqham sasaw art'asïna: “Israelan Tatit Diosapa, janiw jumjamajja alajjpachansa, ni acapachansa utjquiti, suma arust'äwiru phokheri, qhitinacatejj jumar take chuymapampi sirvipctam ucanacampejja.\nJumasti phoktawa David awquejjaru arscäyäta ucjja, uqhamatwa luratampis arsutampisa jichhüruna phokhasi.\nUqhamasti Israelan Tatit Diosapa, jumajja phokhamaya cuntï arscäyäta David sirvirima awquejjaru ucjja: jupat sarakeri wawanacapajj utjañapapuni Israelan tronoparu maqhatañapataqui qhuyapayasiñam laycu, jupanacatï sum sarnakapjjani, uqhamarac leyinacapsa phukharaquini cunjämatï jupajj phokcäna uqhama.\nUqhamasti Israelan Tatit Diosapa, phokhamaya cuntï arscäyäta David sirvirima awquejjaru ucjja.\n“Ucampisa, ¿chekäspati Diosajj aca orakena jakenacamp chica jacañapajja? Alajjpachasa ucch'atakësina jan jumar catjjäscstamti ucajja, ¡ucatsa juc'ampiwa aca templo jumataqui luraycta ucajj jan jumar catjjäsquiristamti!\nUcampis nayan Tatitu Diosajja, ist'itaya nayan jumar mayisitajja; ist'itaya naya sirviriman arnakasitajja, uqhamarac oración luratajjsa.\nUrus arumasa jan maysa uñtasay aca temploru uch'uquinim, cawqha chekancañataquetejj jumajj arsta ucqharu. Jumajja naya sirvirimana oración luratajj-jja ist'itaya.\nNayan mayisitajjsa, uqhamarac Israel marcaman aca chekana jumaru mayisitapsa ist'amaya. Jumajj ist'amaya cawqhantï alajjpachana jacta ucqhatpacha, ucatsti juchanacajjatjja pampachapjjaraquita.\n“Cunapachatejj maynejj mä cunsa jan wali lurani jake masip toke, ucatsti munquir jan munquiri juramento lurayapjjani templomana altaram nayrakatana ucajja,\njumasti alajjpachatjja ist'am, luraraquim; juman sirvirinacamarojja chekaparu uñjam. Ucatsti juchanirojja mutuyaraquim juchapatjama take jan wali luratanacapata, jan juchanirojja chekaparu uñjaraquim, cunjämarutejj waquisqui uqhamaru.\n“Cunapachatï uñisirinacajj Israel marcamaru atipjani juma nayrakatan jucha luratapata ucqhajja, ucatsti jumar cutjtanisina yupaychätam, uqhamarac oracionapansa mayisïtam aca templomana ucajja,\njumajj alajjpachatjja ist'anim, juchanacapatsa pampacharaquim, ucatsti cutt'ayjjaraquim cawqui oraktï jupanacar churcta, uqhamarac nayra awquinacaparusa ucaru.\n“Cunapachatï waña maräni, jallus janirac purcjjchiniti marcamajj juma nayrakatan jucha lurapjjatap laycu, ucatsti aca chekana oración lurani sutimarusa jach'achasina, uqhamarac juman mutuyäwim laycojj juchanacapatjja cutiquipstanjjapjjani ucajja,\njumajj alajjpachatjja ist'am, ucatsti pampacharaquim Israelan sirvirinacaman juchanacapjja, ucatsti yaticharaquim asqui thaquinjam sarapjjañapataqui. Ucatjja jalljja puriyjjaraquim marcamar herenciat aca orake churctas ucaru.\n“Cunapachatï aca orakena utjani mach'anacajja, usunacasa, jan ucajj alinacasa wañsjjchini wali lupïtap laycu, jan ucajj khesti usunacas alinacaru tucuntani, jan ucajj langostas, pulgón uca jisc'a lak'onacas alinacar tucuntani; cunapachatï uñisirinacajj aca marcaru muyuntani nuwantañataqui, uqhamaraqui yakha jan walt'añanacasa, usunacasa jutcani ucqhajja,\n[29-30] jumajj ist'amaya take mayisitanaca, achict'asitanaca take jakenacata, jan ucajj take Israel marcpachatsa, ucatsti aca marcajja jan walt'añapa, usuyasitapa uñjasinjja oracionapana amparapsa aca temploru loktanini aca marca laycu ucajja. Jumasti alajjpachatjja ist'animaya cawqhantï jumajj jactajja ucqhatpacha, jumajj juchanacapatsa pampacharaquim; ucatjja sapa maynirusa luratapatjam churaraquim, jumaquiw uñt'tajja jaken amtatanacapa, uqhamarac chuymapsa uca laycu.\nUqhamatwa jumarojj jach'achapjjätam, ist'apjjaraquïtam aca oraken jacañanacapcamajja, cawquïr oraktï nayra awquinacajjaru churctajja ucana.\n“Mä jaya jakesa, jan marcamanquir jake jutani juman jach'a sutim laycu, uqhamarac jach'a ch'amam laycuraqui aca templona oración lurani ucajja,\njumajj alajjpachatpacha ist'amaya, cawqhantejj jumajj jactajja ucqhatpacha, ucatsti churamaya cuntï mayctam ucjja, uqhamata aca orakena take marcanacajj jumar uñt'apjjañapataqui, ucatsti Israel marcamjamaraqui jumar jach'achapjjañapataqui, ucatjja jupanacajj amuyapjjañapataqui aca templo jumataqui luraycta ucana sutimajja aytatätapa.\n“Cunapachatï marcamajja uñisirinacapampi nuwasir sarcani, cawqharutejj jumajj qhitcäta ucqhajja, ucatsti marcamajj oración lurani, jumajj ajlliscta aca marcamar uñtanisa, uqhamarac jumataqui aca templo luraycta ucar uñtataraqui ucajja.\nJumasti alajjpachatpacha ist'am oración luratapa, achict'asitapsa, ucatsti juparojj arjjatamaya.\n“Cunapachatï jucha lurapjjani ucqhajja, jan jucha luriristi janiw qhitis utjquiti uca laycu, ucatjja jumajj colerasitam laycujja uñisiriruw preso catuyäta, ucatsti jupanacajj jayarusa, jac'a marcarusa apatäni ucqhajja,\ncawqui marcantï apanucutäsina jumar cutt'anisina achict'asipjjätam, uqhamarac jucha luratapatsa jan wali luratanacapsa uñt'asipjjani,\ntake chuymaraqui, take amtañapampiraqui jumar cutcatjjätam, cawqha orakerutejj preso apatäpqui ucqhana, ucatsti jupanacajj oración lurapjjani nayra awquinacaparu aca orake churcta ucar uñtanisa, uqhamarac ajllit marcamar uñtanisa, templo jumataqui luraycta ucar uñtanisaraqui ucajja.\nJumajj alajjpachatpacha ist'am oracionanacapa, mayisitanacapsa cawqhantï jumajj utjtajja ucqhatpacha, jupanacarusti arjjatam, uqhamarac marcaman jucha luratanacapatjja pampacharaquim.\n“Nayan Diosajja, jumajj ist'amaya, uqhamarac aca chekana oración luratanacarusa ist'araquim.\n“Dios Tatitu, sartasimaya jumampi arust'äwiru mantata ch'aman arcamampi, ucatsti jutamaya cawqharutejj jumajj samarcäta ucqharu. Dios Tatitu, sacerdotenacamasa khespiyasiñampi isintatäpan, uqhamarac jumar sum arquirinacamas juc'amp nayrar sartpan,\nDios Tatitu, jan apanucumti jumajj ajlliscta uca reyirojja. Jumajj amtasim David sirvirimar munatamata” sasa.


Jesusan nacïwipajja aqhamänwa: María taycapajj Joseampi casarasiñataqui parlatäpjjänwa, ucampis janïra chicthapcasin usur jakew uñjasïna Kollan Ajayu toke. José chachapajj asqui jakënwa, janiraquiw jupajj Mariarojj p'enkachayañ muncänti, ucatsti jamasat jaytanucjjañwa munäna. Uqham lup'isquipansti Tatitun mä angelapaw samcan uñstäna, ucatsti saraquïnwa: “José, Davidan wawapa, jan ajjsaramti Mariaru warmimat catokañjja, nascani uca wawasti Kollan Ajayutwa juti. Mariajj mä yokall wawa wawachasini, JESÚS sasaw suticharaquïta, juparaquiw marcaparojj juchapat khespiyani” sasa. Take acanacasti phokhasiscänwa cuntejj Diosajj profetap toke arscäna ucarjama. “Mä virgen warmiw usur jakeptani. Mä yokall wawa wawachasiraquini, sutipasti Emanuel sataraquïniwa” (ucasti sañ muni: “Diosajj jiwasampiwa”).\n Ucat jupajj tayna yokall wawap wawachasïna, ucatsti wawa isinacamp q'irt'asaw mä uywa mank'añawjaru ict'ayäna, korpachasiñajj jupanacatac jan utjatap laycu. Belén jac'ansti awatirinacaw utjäna, jupanacasti pampan arumajj ovejanacap uñjasipcäna. Ucatsti mayac acatjamat Tatitun mä angelapajj jupanacar uñstäna, Tatitun khanapasti jupanacaruw muyuntäna, ucatsti wal ajjsarapjjäna. Angelasti jupanacarojj sänwa: —Jan ajjsarapjjamti, suma yatiyäwinac apanta, acasti take marcpachataqui wali cusisiñäniwa. Jichhürojj jumanacataqui mä Khespiyiriw naci, Davidan marcapana, ucasti CRISTO Tatituwa. Acäniw chimpojja, jumanacajj wawarojj wawa isinacamp q'irt'atwa mä uywa mank'añawjan iquisquir jicjjatapjjäta —sasa. Ucspachaw uca angelamp chicajj alajjpach walja angelanacajj uñstäna. Ucanacasti Diosaruw yupaychapjjäna aqham sasa: “¡Diosajj jach'añchatäpan alajjpachanacanjja. Aca orakensti sumancañaraqui utjpan qhuyapayasiñapat cusisipqui uca jakenac taypina!” Angelanacan alajjpacharu cutt'jjapjjatapatsti, awatirinacajj maynit maynicamaw parlaquipasipjjäna aqham sasa: —Jichhajj sarañäniya Belenaru cunatï pascatayna, uqhamarac cuntï Tatitojj yatiyquistu uc yatjjatiri —sasa. Jupanacasti janc'aquiw sarapjjäna, ucat Mariampir Joseampiru jicjjatapjjäna, asu wawarusti uywa mank'añawjana iquisquir jicjjatapjjaraquïna. Uc uñjasinsti, cuntï angelajj wawatjja jupanacar siscataynas ucwa yatiyapjjäna. Take ist'irinacasti muspharasipjjänwa awatirinacan jupanacar sapjjatapata. Ucampisa Mariajj take acanacjja wal lup'isaw chuymaparu imäna. Awatirinacasti, take cuntï ist'apcatayna uqhamarac uñjapcataynas ucanacat Diosar jach'achasa, uqhamarac jupar yupaychasaw cuttjjapjjäna, cunjämtï jupanacar satäcän uqhamarjama phokhasitap laycu. Quimsakallko uru sarakatarusti wawarojj circuncidapjjänwa, ucatsti JESÚS sasaw sutichapjjäna, cunjämtï angelajj Mariarojj siscatayna, janïra usurïcän uca nayräjja, uqhamarjama.\n Jesusasti Belén marcanwa nacïna Judea orakena, ucapachasti Herodesaw reyïscaraquïna. Jerusalén marcarusti mä jakenacaw inti jalsu toketa purinipjjäna, jupanacasti magonacäpjjänwa. Jisct'apjjaraquïnwa: —¿Cawquinquis nasqui uca judionacan reyipajja? Uñjapjjtwa jupan warawarapa inti jalsu tokena, ucatwa jupar yupaychiri jutapjjta —sasa. Uqham yatisinjja, rey Herodesajj mayjt'asïnwa, uqhamarac Jerusalenan take jaquir jakenacasa. Ucapachaw reyejj take jilïri sacerdotenacaru, ley yatichirinacampiru jawsthapiyäna, ucatsti jisct'araquïnwa cawqhantejj Cristojj naciñapäcäna uca toketa. Jupanacasti sapjjänwa: —Judeanquïr Belen marcanwa naciñapa, profetasti uqhamwa khanañchäna: ‘Jumajj, Judea orakenquir Belén marca, janiw sinti jisc'äctati take aca marcanquiri jilïrinac taypinjja, jumatwa mä jilïrejj mistuni. Jupaw uñjaraquini aca Israel marcajjarojja’ sasa. Ucapachaw rey Herodesajj jamasat uca magonacarojj jawsasin jisct'äna cunapachapunisa uca warawararojj uñjapcatayna uca. Ucatwa jupanacarojj Belenar qhitäna, saraquïnwa: —Sarapjjam, jisct'apjjaraquim cawqhantï uca wawajj nasqui uca. Jicjjatasinsti nayar yatiyapjjaraquita, ucat nayan yupaychir sarañajjataqui —sasa. Take uca ewjjanac ist'asinjja magonacajj sarawayjjapjjänwa reyin ucatjja. Inti jalsu token wali c'ajquir warawarasti jupanacan nayrakatap sarascaquïnwa, ucampis warawarajj cawqhantejj wawajj nascatayna ucqharuw sayt'äna. Uca magonacasti warawarar uñjasinjja wal cusisipjjäna. Utar mantasinsti wawampiru, María taycapampiruw jicjjatapjjäna. Ucatwa quillt'asisina yupaychapjjäna. Cajanacapat apsusisinjja, kori, incienso, mirra ucanacwa juparojj churapjjäna. Magonacasti mä samca tokwa yatipjjäna jan Herodesan ucaru cutt'añataqui, ucatwa yakha thaquinjam marcaparu cutt'awayjjapjjäna.\n Qhaya urunacansti Augusto Cesaraw mä ley mistuyäna, jupajj apnakqui take uca marcanacana mä jacthapïwejj aptasiñapataqui. Aca nayrakat jacthapïwisti, Cireniojj Siria marca apnakcäna uca urunacanwa lurasïna. Sapakat mayniraquiw marcaparcama kellkayasiri sarapjjañapäna. Ucatwa Joseajj Galileanquiri Nazaret marcata mistusinjja Judea tokeruw saräna Belén marcaru, cawqhantejj Davidajj nascatayna ucaru, Joseasti Davidan familiapat jutirïtap laycu.\n Alajjpachansti mä jach'a uñacht'äwiw uñstäna. Mä warmiwa intin llawuntata uñstäna, phajjsisti cayunacapancaraquïnwa, p'ekeparusti mä coronampi asjjatataraquïnwa, uca coronansti tunca payani warawaranacaw utjäna. Aca warmisti usurïnwa, partompiraquiw warariscäna, wawachañataquist wali t'akhesiraquïna. Ucatsti yakha uñacht'äwiraquiw alajjpachanjja uñstäna: Mä jach'a dragón sat wila animalaraquiw uñstäna: ucasti pakallko p'ekenïnwa, tunca wajjran cuna, sapa p'ekerusti mä coronan asjjatata. Wich'inqhapampisti quimsïri partwa alajjpach warawaranacjja onjjtayäna, ucatsti orakeruraquiw willirtayanïna. Aca dragonasti uca wawachasiri warmin nayräjjaparuw sayt'asi, uca wawar ucspacha mank'antañataqui. Uca warmisti mä yokall wawa wawachasïna. Uca wawasti acapach orake apnakani, takpach marcanacaru wali khoru cancañampiw apnakani. Wawapasti ucspachaw apakatäjjäna, Diosan tronoparu uqhamarac quipca Dios nayräjjaruw apatäjjäna.


Génesis 9 - Holy Bible [Aymara Bible 1997] - (Gén 9)\nDiosasti Noerusa, wawanacaparusa aca arunacampiw bendiciraquïna: “Jichhajj walja wawanacanïpjjam, aca oraksti phokhantapjjaraquim.\nAca orakenquir take animalanacasti jumanacataquejj ajjsarañatsa qhathatiraquiniwa. Take animalanacasa, thoknaker animalanacasa, wañanquir animalanacasa, kotanquir animalanacasa jumanacan apnakatäniwa.\nTake animalanaca, uqhamarac cawquïri mank'añ ch'ojjñanactejj churapcsma ucanacjja mank'asipcaquïtawa, nayaw ucanacjja churapjjsma.\nUcampis wilanpach aychjja janiw mank'apjjätati, jacañajj wilancatap laycu.\nNayaraquiw cuenta mayëjja sapakat jakeru, uqhamarac animalanacarusa, jumanacan wilanacamatjja. Sapakat jakeruw cuenta mayëjja jake masipan wilapatjja.\n“Maynitejj mä jakeru jiwayanejja, juparojj yakha jakew jiwayaraquini, jakesti Diosar uñtasita luratätap laycu.\nUcampis jumanacajj ¡walja wawanacanïpjjam, aca orakpacharu phokhantapjjaraquim!” sasa.\nDiosasti Noempiru wawanacapampirojj saraquïnwa:\n“Ist'apjjam, nayaw jumanacampejj mä amtäwiru mantä, uqhamarac wawanacamampisa,\nuqhamarac jumanacampi chica arcat mistunqui take uca animalanacampi, jamach'inacampi, uywañ animalanacampi, pampanquir animalanacampi, uqhamarac take acapachanquir animalanacampisa.\nCuna amtäwtejj jumanacampi, uqhamarac animalanacampi wiñayataqui lurcta ucan unañchäniwa acawa.\nNayajj kenaya taypin cürmi uscta, ucasti mä unanchäwina cuna amtäwtejj aca orakempi lurcta ucatjja.\nCunapachatejj kenaya orakjjaru apayancä ucqhajj, cürmiw uca kenay taypin uñstani.\nUcapachaw nayajj amtasï cuna amtäwtejj jumanacampi, uqhamarac take animalanacampi lurcta ucata, janiraquiw cuna uma juiciosa jupanacar tucjañataquejj utjcjjaniti.\nCunapachatejj cürmejj kenay taypin uñstani ucapachajj nayajj amtasïwa cuna amtäwtejj take jakenacampi, uqhamarac take aca oraken utjir animalanacampi lurcta ucata.\nAcaw cuna amtäwtejj jakenacampi, uqhamarac animalanacampi lurcta ucan unañchapajja” sasa. Uqhamwa Diosajj Noempi parläna.\nSem, Cam, uqhamarac Jafet ucanacaw Noen wawanacapänjja, cawquïrinacatejj arcat mistunipcän ucanacajja. Cam jakesti Canaanan awquipänwa.\nAca quimsaniw Noén wawanacapajja, jupanacan wawanacapampisti wastatwa aca orake phokhantapjjäna.\nNoejj yapu jakënwa, juparaquiw uva yapuchañjja uñstayäna.\nMä uruw Noejj vino umantäna, ucatsti umjasïnwa, carpapa taypin k'alalpacha liwisiscaraquïna.\nCunapachatejj Canaanan awquipa Cam jakejj, uqham k'alalpacha awquipar uñjän ucqhajj pani jilanacapar yatiyiriw saräna.\nUcatsti Sem, uqhamarac Jafet wawanacapajj mä capa catusin ucampiw janjjatapjjäna, uqhamat awquiparojj imjjatapjjäna. Jan k'alala uñjañ munasasti, jupanacajj kheparuw jithektjjapjjäna, maysa toke uñtasa.\nCunapachatejj Noejj umatap apartayasisin sartjjäna ucapachajj, cuntejj sullca yokapajj juparu lurcatayna uc yatisajj,\nUcatsti sascaquïnwa: “Tatitu Diosajjay Sem chacharojj bendispan, Canaanasti esclavoparaquïpan.\nDiosajj munpan Jafet wawajjan waljanïñapa, Sem wawajjan orakenacapan jacaracpan, Canaanasti esclavoparaquïpan” sasa.\n[28-29] Uma juicio pasatatsti Noejj quimsa pataca pheska tuncani maranacampwa jacascäna. Cunapachatejj llätunc pataca pheska tunca maranacanëjjäna ucapachaw jiwjjäna.


Jumanacajj waljwa luranjjapjjtajja cunatejj Diosar jan uñt'ir jakenacarojj cusisiyqui ucjja. Uca urunacanjja jumanacajj vicionacana, jan wali amtañanacana, machañanacana, wali mank'añanacana, jila umjasiñanacana, yakha diosanacar yupaychañanacanwa sarnakasipcäyätajja.\nPurac usumpi usuntatam laycojja, jan uma sapac umamti, jan ucasti mä juc'a vinjja umjjatt'araquim.\nUqhamasti jichhajj cusisiñampi t'ant'am mank'asim, uqhamarac vinomsa umasim, juman luratanacamajj Diosataquejj asquïtap laycu.\nVinomp machjasiñarojj jan uñtamti, ¡suma wilarascatapata, copana suma khantascatapatsa, uqhamarac suma koñaqui umt'añjamätapatsa!\n Lemuel, janiraquiw walïquiti reyinacasa, jilïrinacasa machjasiña vinonacampi machañapajja, uqham machasin ewjja arunacjja armasipjjaspa, ucatsti llaquitanacaru chekapar uñjañäqui ucsti janiw chekapar uñjcjjapjjaspati.\n Uywanacataquiw koranac jiltaytajja, jaken yapuchat alinac jilayaractajja, oraket mank'añ apsusiñapataqui, ch'amanchir t'ant'a jicjjatañapataqui, chuymapar cusisiyir vino apsusiñapataqui, ajanupar lliphipiyir aceite jicjjatañapataqui.\n Chekpachansa maynejj cuntejj munqui ucjj lurascaquispawa, ucampis janiw takpachati maynitaquejj asquïcaspa. Maynitejj cuntï munqui uc luraspajja, ucampis janiw take cunas jupatac asquïquiti ajayu token jiltañataquejja. Jake masisan asquïñap munañasawa, janiw jiwasan asquïñasacti munañasäquejja.\n Tatitusti ch'amani cupi amparap aytasaw juramento luri: “Janipuniw mayampsa uñisirinacamampejj juman trigomjja mank'aycäti, janiraquiw jaya marcat jutir jakenacampis vinomjja umaycäti, ch'amamampi jicjjatatäsquiwa; jan ucasti jumanacpachaw cosecha apthapisisipcäta, mank'asipjjätawa, ucatsti nayaruw yupaychapjjaraquitäta; uvanacsti jumanacaw apthapisisipcäta, vinsa umasisipcaraquïta, nayan kollan templo ankäjjanacapanjja.”\n Jan qhitin esclavopäcasinwa, taketaquis esclavöquiristsa uqhamaw tucta Tatitutac walja jakenacar jicjjatañ laycu. Cunapachatï nayajj judionac taypincta ucqhajja, judiöquiristsa uqhamaraquiw tucta jupanacar jicjjatañataqui. Ucampejj sañ munta: Moisesan leyinacaparjam sarnakerinacataquejj nayajj uca leyinacarjamaraquiw sarnakasta, jupanacar jicjjatañataqui, chekpachansa janiraquiw nayajj uca leyirjamajj sarnakcaracti. Mä toketsti qhitinacatejj jan Moisesan leyinacaparjam sarnakqui ucanac taypinjja jupanacjamaquiraquiw nayajj tucta, chekpachansa Diosan leyiparjama sarnakcta ucasa, Criston leyipanctwa. Cunapachatejj t'uqha jilatanac taypincta ucqhajj nayajj t'uqhäquiristsa uqhamaraquiw tucta jupanacar jicjjatañataqui. Jupanacjamaw tucta uqhamata jupanacat mä kawkhanirus jicjjatañataqui. Take acanacjja Tatitun arunacap parlañ laycuw lurta, uqhamata cuna asquinacatejj uca arunac parlañanjja utjqui ucanac catokañajjataqui.\n Juman mank'atam laycutejj jilaman chuymapajj usuchjatächi ucapachajja, janiw munasiñamp sarnakctati. Janiy munamti juman cun mank'atam laycusa maynin chhakañapjja, Tatitusti jupa laycuw jiwawayaraqui. Jumanacan asquïpjjatamajj janiy uca laycu ñankhachatäpati. Diosan reinopajj janiw mank'añäquis ni umañäquisa, jan ucasti cheka sarnakaña, cusisiña, sumancaña Kollan Ajayu toke ucawa. Qhititejj Cristor uqham sirvchejja ucajj Diosataquejj sumawa, jakenac nayrakatansti sumat uñt'ataraquiwa. Uqhamasti jiwasanacajj cunanacatejj sumancaña apanqui ucanac thakascaquiñäni, ucampiraquiw ajayu token jiltañanjja maynit maynicama yanapt'assnajja. Mank'atamampejj jan Diosan luräwipjja ina ch'usar t'unjamti. Take mank'as k'omaquïsquiwa, ucampis mank'atamampi maynir juchar puriyañaw juchajja. Asquiwa jan aycha mank'añajja, ni vino umañasa, ni cuna luräwitejj jilamaru jucharu tincuntayirjamächi ucasa. Juchar puriyirjamächi, jan ucajj iyawsäwipan t'uqhasiyirjamächi ucjja jan luramti.\n Vino tucusjjepansti Jesusan taycapajj juparojj sänwa: —Janiw vinopajj utjcjjeti —sasa. Ucampis Jesusajj taycaparojj sänwa: —Warmi, ¿cunatsa nayarojj uc sista? Janïraw horasajjajj purinquiti —sasa. Ucampis Mariajj sirvirinacarojja sänwa: —Cuntejj sapcätam jupajj uc lurapjjam —sasa. Sojjta wacullanacaw kalat lurata utjäna, judionacan cultonacapan k'omachasïwinacaparjama. Sapa wacullarojj mä quimsakallk tunca, jan ucajj patac litrjamaw umajj mantäna. Jesusajj sirvirinacarojj sänwa: —Aca wacullanacaru umampi phokharayapjjam —sasa. Jupanacasti phokharayapjjänwa. Ucjjarusti Jesusajj saraquïnwa: —Jichhasti apsupjjam mä juq'ita, ucatsti casarasïwi sarayirin ucaru apapjjam —sasa. Jupanacasti apapjjänwa. Casarasïwi sarayiristi umjj mallt'änwa, umasti vinoruw tucjjatayna. Janiraquiw cawquit jutataps yatcänti, ucampis sirvirinacapajj sumwa yatipjjäna um apsunipjjatapa. Casarasïwi sarayiristi, casarasiri waynaruw jawsayäna. Ucatsti saraquïnwa: —Takeniw nayrakat suma vino sirviñ yatipjje, cunapachatejj jawsatanacajj vino umsjjapjje, ucjjaruw jan suma vinöc ucjja umapjje. Ucampis jumajj jichhacamaw suma vinjja imatätajja —sasa. Acjja Jesusajj luränwa Caná sat marcana, Galilea ucsana. Aca milagrojj nayrïr milagrönwa. Uca luräwimpisti ch'amap uñacht'ayäna, yatekerinacapasti juparojj iyawsapjjaraquïnwa.